title: Johanneksen salainen kirja

text: Yksi versio kirjoituksesta löydettiin Akhmimista, Egyptistä, vuonna 1896 ja kuuluu ns. Berliinin koodeksiin (BG 8502,2; sivut 19-77). Nag Hammadista, samoin Egyptistä, löydettiin vuonna 1945 kolme eri koptinkielistä versiota (koodeksien II, III ja IV kirja 1). Kaksi versioista oli pidempiä ja hyvin samanlaisia, kun taas kolmas muistutti enemmän Berliinin koodeksin lyhyempää versiota. Pidemmässä versiossa on mukana pitkä lainaus "Zoroasterin kirjasta" (15:29-19:8f) sekä lopussa oleva Kaitselmus-hymni (30-31). Lyhyempi versio ei sisällä näitä, ja edustaa toista käsikirjoitustraditiota. Berliinin koodeksin versio edustaa kolmatta ja Irenaeuksen lainaama versio neljättä käsikirjoitustraditiota. Tämä osoittaa kirjoituksen olleen hyvin laajalti luettu varhaisissa gnostilaisissa kristillisissä piireissä.


title: Johanneksen salainen kirja

text: "Johanneksen salainen kirja" on sisällöltään muuten täysin gnostilainen, mutta se on sijoitettu kristilliseen kehyskertomukseen. Se kertoo Johanneksen saamasta ilmestyksestä, jossa Vapahtaja kertoo hänelle salaisia opetuksia. Kirjoituksen omien avaussanojen mukaan kyseessä on "Vapahtajan opetus ja ilmoitus salaisuuksista sekä siitä, mikä on kätketty hiljaisuudessa. Nämä hän opetti oppilaalleen Johannekselle." Johanneksen kerrotaan heti seuraavassa olevan "Johannes, Jaakobin veli, toinen Sebedeuksen pojista". Samoin kuin Apostolien teot, "Johanneksen salainen kirja" kertoo ajasta sen jälkeen, kun Jeesus oli astunut taivaisiin.


title: Johanneksen salainen kirja

text: Vapahtajan opetukset seuraavat klassista gnostilaista kuvausta maailman synnystä demiurgin luomana sekä ihmisen luomisesta. Tämä kirjan kuvaus klassisesta gnostilaisesta dualistisesta mytologiasta on yksi laajimmista tunnetuista kuvauksista aiheesta. Opetukset voidaan jakaa neljään osaan. Ensimmäisessä osassa käsitellään todellisen Jumalan valtakuntaa. Jumala eli Isä kuvataan ylimaallisena ja ihmisille täysin käsittämättömänä. Jumalan ajatuksista syntyy erilaisia emanaatioita, ensin Kaitselmus, sitten sen välityksellä muun muassa Alkutieto, Turmeltumattomuus, Ikuinen Elämä, Totuus ja Isän ainoa Poika. Toisessa osassa Viisaus luo demiurgin, Jaldabaothin, ja tämä puolestaan alempia valtiaita ja näkyvän maailman. Kolmas osa vertautuu Ensimmäisen Mooseksen kirjan kertomuksiin maailman ja ihmisen luomisesta sekä muun muassa vedenpaisumuksesta. Neljännessä osassa käsitellään pelastusta.


title: Johanneksen salainen kirja

text: Vaikka monet kirjan kertomukset vertautuvat Ensimmäiseen Mooseksen kirjaan, kirja kuitenkin selittää näitä tapahtumia omalla tavallaan. Raamatun luojajumala Jahve samaistetaan kirjassa tietämättömään demiurgiin Jaldabaothiin, ei todelliseen Jumalaan. Jaldabaoth muun muassa puhuu Jahvelle tyypillisillä sanoilla: ""Minä olen kiivas Jumala, eikä ole muuta jumalaa minun rinnallani"" (esimerkiksi 2 Moos. 20:5, 3 Moos. 34:14). Jaldabaoth oli kateellinen ihmisessä olleelle jumalalliselle valolle, ja vangitsi hänet siksi kuolevaiseen ruumiiseen. Eevaa ei luotu Aadamin kylkiluusta vaan hänestä otettiin alkuperäisestä Jumalasta peräisin olevaa voimaa, joka sijoitettiin luotuun naishahmoon. Kielletyn hedelmän syöminen esitetään hyvänä tekona, askeleena pelastukseen, koska gnostilaisuudessa "silmien avautuminen" tulkittiin heräämiseksi Jaldabaothin aiheuttamasta unesta tai tietämättömyydestä. Kain ja Aabel ovatkin Eloim (muistuttaa Jumalan nimeä Elohim) ja Jave (muistuttaa Jumalan himeä Jahve), jotka syntyivät, kun Jaldabaoth raiskasi Eevan. Set oli Aadamin ja Eevan oikea poika. Jaldabaoth katui maailman luomista ja halusi tuhota kaiken suurella tulvalla, mutta Nooan sanotaan piiloutuneen perheineen arkin sijasta valoisaan pilveen.


title: Johanneksen salainen kirja

text: Kirjan kuvaamaa luomismyyttiä ovat tutkineet laajalti muun muassa Carl Jung ja Eric Voegelin.


title: Oakville

text: Oakville on seuraavien maantieteellisten paikkojen nimi:


title: Xaraya

text: Xaraya on avoimeen lähdekoodiin perustuva web-sovelluskehys ja sisällönhallintajärjestelmä. Se sisältää työkalut WWW-dokumentin esitystavan, sisällön ja toimintalogiikan erottamiseen toisistaan, jolloin websovellusten kehitys ja ylläpito yksinkertaistuvat.


title: Xaraya

text: Xaraya vaatii toimiakseen WWW-palvelimen joka tukee PHP:n versiota 4.1.2 tai uudempaa sekä relaatiotietokannan. Tuetut tietokannat ovat MySQL, PostgreSQL ja SQLite.


title: Xaraya

text: Nimi "Xaraya" muistuttaa espanjankielistä sanaa "raya", joka tarkoittaa rauskua. Xarayan kehittäjät pitävät "sanan merellisestä merkityksestä, varsinkin jos Internetin ajatellaan olevan tiedon 'valtameri'".


title: Xaraya

text: Xaraya-projekti aloitettiin vuonna 2002 kun Postnuken kehittäjäryhmän jäsenet olivat tyytymättömiä silloisen projektipäällikön toimintaan. Xarayan projektipäälliköksi äänestettiin John Cox "(joka oli itse perustamassa Postnukea vuonna 2001)". Samoihin aikoihin projektille perustettiin myös hallintakomitea organisoimaan kehitystyötä.


title: Xaraya

text: Ohjelmiston ensimmäinen alfaversio perustui Postnuken julkaisemattomaan kehitysversioon 0.8. Vuoden 2003 huhtikuussa julkaistiin ensimmäinen beta-versio 0.900. Seuraava merkittävä beta-versio .9.1.0 julkaistiin syyskuussa 2003, jonka myötä ohjelmiston arkkitehtuuria muutettiin vastaamaan virallista kohdejulkaisua (1.0.0).


title: Xaraya

text: Vuoden 2004 syyskuussa projektipäällikkö John Cox ja hallintakomitean jäsen Marcel van der Boom luopuivat asemistaan. Heidän tilalleen tuli kaksi uutta jäsentä. Projektin hallintakomitean jäsenet ovat nykyään Carl Corliss, Jason Judge, Joanna Dalle Nogare ja Marc Lutolf. Heinäkuussa 2005 Xaraya-projekti siirsi versionhallinnan Bitkeeperistä Monotoneen. 6. marraskuuta 2005 julkaistiin Xarayan virallinen 1.0 versio.


title: Xaraya

text: Xarayan kehittäjäryhmä on kasvanut tasaisesti vuosien varrella ja siihen kuuluu nykyisin yli 40 ohjelmistokehittäjää useasta eri maasta.


title: Xaraya

text: Xaraya käyttää MVC-arkkitehtuuria ja on suunniteltu mahdollisimman modulaariseksi, jotta se soveltuisi erikokoisten web-sovellusten alustaksi. Järjestelmän ydin koostuu ohjelmointirajapinnasta sekä kymmenestä moduulista: "Autentikointi", "Pohja", "Lohkot", "Dynaaminen tieto", "Asennus", "Sähköposti", "Moduulit", "Valtuudet", "Roolit" ja "Teemat". Ydinmoduulit on vaadittu jokaisessa asennuksessa, mutta myös muita kolmansien osapuolten kehittämiä moduuleita ja laajennuksia on saatavilla.


title: Xaraya

text: Moduulit voivat keskustella keskenään ohjelma"koukkujen" avulla. "Koukku" on osa moduulin koodia, joka aktivoituessaan kutsuu toista moduulia ja siirtää tiedonkäsittelyn kutsutulle moduulille, joka puolestaan voi tuoda uutta tietoa takaisin kutsuvalle moduulille. Esimerkiksi Kommentit-moduuli voidaan yhdistää koukulla Artikkelit-moduuliin, jolloin artikkeleihin voi lisätä kommentteja. Xaraya ei rajoita sisällöntuotantoa valmiiksi määriteltyihin julkaisutyyppeihin, kuten uutisiin ja tekstiartikkeleihin, vaan Artikkelit-moduulilla voidaan luoda uusia julkaisutyyppejä, esimerkiksi kyselyitä ja blogeja.


title: Xaraya

text: Järjestelmän ylläpito ja hallinta tapahtuu WWW-sivuston kautta, pois lukien teemojen luonti ja muokkaus, joka täytyy tehdä tiedostotasolla. Kaikki käyttöliittymän tekstielementit on käännettävissä muille kielille mukana tulevalla Käännökset-moduulilla. Xaraya käyttää UTF-8-koodaustapaa tiedon tallentamiseen sekä esittämiseen ja tukee täysin monikielisten web-sovellusten ja sivustojen rakentamista.


title: Xaraya

text: Erityisen maininnan arvoinen moduuli on "Dynaaminen tieto". Sen avulla relaatiotietokantaan voidaan määritellä dataobjekteja, jotka sisältävät metatietoa. Dataobjekti voi sisältää useita eri ominaisuuksia, myös täysin uusien ominaisuuksien luonti on tarvittaessa mahdollista. Muut moduulit käyttävät lähes poikkeuksetta "Dynaamista tietoa" hyväkseen, yleensä laajentamalla toisten moduulien dataobjekteja omilla metatiedoillaan. Dynaamiset dataobjektit voivat käyttää tietovarastoinaan yksittäisiä fyysisiä tietokantatauluja, jaettuja tauluja, tekstitiedostoja sekä muita varastointimekanismeja laajentamalla olemassa olevia luokkia.


title: Xaraya

text: Kaikki järjestelmän ja moduulien tuloste ohjautuu "Block Layout" -mallinejärjestelmälle, joka päättää lopullisesta esitysmuodosta. Esitysmuodot määritellään erillisissä teemoissa; oletusasennuksessa on normaalien HTML-teemojen lisäksi teemat RSS-virralle ja tulostettaville dokumenteille. Jokainen teema voi korvata moduulin yksittäisen toiminnon oletustulosteen omalla mallineellaan ja kenties näyttää sen täysin eri muodossa kuin moduulin kehittäjä on alun perin ajatellut.


title: Xaraya

text: "Block Layout" käyttää XML-syntaksia, joka käännetään tulostusvaiheessa PHP-koodiksi, joten esitysmuodon määrittely on varsin universaali. Uusia teemoja luomalla esitystavaksi voi määritellä esimerkiksi PDF-dokumentin tai XUL-käyttöliittymän. Mallineessa voidaan kutsua muuttujia ja Xarayan ohjelmointirajapintaa sekä käyttää loogisia rakenteita; toistoja, ehtoja ja valintoja.


title: Xaraya

text: Oletusteema tuottaa validia XHTML 1.0 -koodia ja käyttää CSS:ää ulkoasun sekä sivun asettelun määrittelyyn.


title: Xaraya

text:
Noudetaan "Avainsanat"-moduulin sanalista ja näytetään sanat painotettuna listana (tai tagipilvenä), jossa avainsanan linkki on sitä suuremmalla kirjasinkoolla, mitä suositumpi kyseinen avainsana on. xar-nimiavaruus on "Block Layoutin" käyttämä XML-nimiavaruus.
Toistuva kritiikin aihe on korkea oppimiskynnys, joka johtuu suurilta osin puutteellisesta tai vanhentuneesta dokumentaatiosta sekä runsaasta teknisten termien viljelystä.


title: Xaraya

text: Mukana tuleva sisällönhallintajärjestelmä ei ole yhtä helppokäyttöinen ja nopeasti omaksuttavissa kuin muut vastaavat sisällönhallintajärjestelmät. Kehittäjäryhmä mieltääkin Xarayan mieluiten työkalukokoelmaksi, jolla voi rakentaa tarvitsemansa sivuston, sisällönhallintajärjestelmän tai web-sovelluksen.


title: Inari Krohn

text: Silja Inari Krohn (s. 18. syyskuuta 1945 Helsinki) on suomalainen taidemaalari ja -graafikko. Hän on opiskellut Suomen taideakatemiassa 1965–1969 ja Ranskassa Aix-en-Provencessa (École des Beaux-Arts) 1971.


title: Inari Krohn

text: Ensimmäisen öljymaalauksia esitelleen näyttelynsä Krohn piti vuonna 1969. 1970-luvulla Krohnin tekniikka siirtyi poliittisista maalauksista luontoaiheisiin akvarelleihin ja grafiikkaan. Taidegrafiikassa Inari Krohn kutsuu teoksiaan vedoskollaaseiksi, joista syntyy jokaisella vedostuskerralla ainutkertainen teos. Hän yhdistää toisiinsa vesiväripuupiirroksen ja viivasyövytyksen tekniikkaa, minkä seurauksena lopputulos on usein akvarellimainen. Krohn valmistaa värit itse pigmenteistä, ja kunkin vedoksen värisävyt voivat olla yksilöllisiä.


title: Inari Krohn

text: Vuosina 1995–1998 Krohn toimi Kuvataideakatemian taidegrafiikan professorina. Inari Krohnin sisar on Leena Krohn, jonka kirjoja hän on kuvittanut.


title: Inari Krohn

text: Krohn on kirjoittanut kaksi omaelämäkerrallista kirjaa. "Muusa kirjahyllyssä" (2004) on taiteilijan lapsuusajoista kertova muistelmateos ja "Musta ja muut värit" (2006) on taiteilijaromaani, joka kertoo nuoren taiteilijan opiskeluvuosista 1960-luvun Suomessa ja kuvataiteilijuuteen kasvamisesta.


title: Muinaisaavikko

text: Muinaisaavikko on entinen aavikko, jolla nykyään kasvaa kasvillisuutta hiekkadyynien päällä. Viimeisen 12 500 vuoden sisällä 10 % maasta 30 pohjoisen ja eteläisen leveyspiirin välillä on ollut aavikkoa, mutta tuulisena, kuivana ja nykyistä kylmempänä jääkauden huippukautena noin 18 000 vuotta sitten jopa 50 %. Joillakin muinaisilla dyynikentillä kasvaa nykyään savannia, jopa sademetsää, ja monet muinaiset dyynikentät saavat sadetta nyt 80–150 mm. Keski-Nebraskassa sijaitsee muinainen Sand Hillsin hiekkakenttä, jonka pinta-ala on 57 00 neliökilometriä. Siellä on suuria, jopa 120 metrin korkuisia kasvillisuuden peittämiä dyynejä.


title: Sequeira Costa

text: Sequeira Costa (s. 29. heinäkuuta 1929, Luanda, Angola) on portugalilainen pianisti. Hän syntyi Luandassa, mutta muutti 8-vuotiaana Lissaboniin. Vuonna 1948 Costa siirtyi Lontooseen opiskelemaan. Hän on toiminut pianonsoiton professorina Kansasin yliopistossa.


title: Sequeira Costa

text: Costa on levyttänyt muun muassa kaikki Sergei Rahmaninovin pianokonsertot. Lisäksi hänet tunnetaan hänen romanttisen musiikin tulkinnoistaan.


title: Maria João Pires

text: Maria João Pires (s. 23. heinäkuuta 1944, Lissabon) on portugalilainen pianisti.


title: Maria João Pires

text: Pires aloitti pianonsoiton itsenäisesti. Vuosina 1953–1960 hän opiskeli pianonsoittoa Lissabonin konservatoriossa Campos Coelhon johdolla. Hän opiskeli myös sävellystä sekä musiikin teoriaa ja historiaa. Pires jatkoi opintojaan vielä Saksassa. Vuonna 1970 Pires voitti ensimmäisen palkinnon Brysselissä järjestetyssä pianokilpailussa. Hän esiintyi ensimmäistä kertaa Lontoossa vuonna 1986 ja New Yorkissa vuonna 1989. Pires on levyttänyt muun muassa kaikki Wolfgang Amadeus Mozartin pianosonaatit.


title: Subtrooppinen korkeapainevyöhyke

text: Subtrooppinen korkeapainevyöhyke on kääntöpiirien (Kravun ja Kauriin) tienoilla oleva ilmastovyöhyke, jolla on melko pysyviä korkeapaineen alueita. Koska korkeapaineella ei yleensä muodostu suuria pilviä, alueella sataa harvoin ja on laajoja aavikoita. Hyvä esimerkki subtrooppisesta korkeapainevyöhykkeestä on Sahara, jonne eivät yllä trooppiset savannisateet eivätkä pohjoisemmat välimerenilmaston alueen matalapaineet.


title: Mike Ramsey

text: Michael ”Mike” Ramsey (s. 3. joulukuuta 1960 Minneapolis, Minnesota) on entinen yhdysvaltalainen jääkiekkoilija. Pelipaikaltaan hän oli puolustaja.


title: Mike Ramsey

text: Ramsey aloitti uransa Minnesotan yliopiston joukkueessa NCAA-sarjassa kaudella 1978–1979. Buffalo Sabres varasi hänet NHL:ään 1979 varaustilaisuuden ensimmäisellä kierroksella numerolla 11. Seuraavalla kaudella hänet valittiin Yhdysvaltojen maajoukkueeseen. Joukkue voitti 1980 talviolympialaisissa sensaatiomaisesti kultamitalin. Ramsey oli joukkueen nuorin pelaaja. Hän aloitti NHL-uransa välittömästi olympialaisten jälkeen Buffalossa. Hän pelasi Buffalossa aina kauteen 1992–1993 saakka, jolloin hänet siirrettiin kesken kauden Pittsburgh Penguinsiin. Hän pelasi Penguinsissa kauden 1993–1994 loppuun, jonka jälkeen siirtyi Detroit Red Wingsiin. Ramsey pelasi uransa loppuun Detroitissa. Hän lopetti jääkiekon kauden 1996–1997 jälkeen.


title: Mike Ramsey

text: Yhteensä Ramsey keräsi NHL:n runkosarjassa 1070 pelissä 79 maalia ja 266 syöttöä eli yhteensä 345 tehopistettä. Pudotuspeleissä vastaavat tehot olivat 115 ottelussa 8 maalia, 29 syöttöä eli 37 tehopistettä. Pelaajauransa jälkeen Ramsey on toiminut 1997–2000 Buffalo Sabresin apuvalmentajana ja vuodesta 2001 Minnesota Wildin apuvalmentajana. Hänet nimitettiin Yhdysvaltojen Hockey Hall of Fameen 2001.


title: Michael Ramsey

text: Michael Ramsey on seuraavien henkilöiden nimi:


title: Varallisuusvero

text: Varallisuusvero, aikaisemmin omaisuusvero, oli Suomessa vero, jota maksettiin varallisuuden perusteella vuoteen 2005 asti. Varallisuusvero otettiin ensimmäisen kerran käyttöön vuonna 1919 annetulla tilapäisellä lailla. Vuonna 1920 säädettiin ensimmäinen pysyvä laki tulo- ja omaisuusverosta. Omaisuusveron nimi muutettiin varallisuusveroksi 1974 verolakeja uudistettaessa.


title: Varallisuusvero

text: Varallisuusvero otettiin ensimmäisen kerran käyttöön vuonna 1919 annetulla tilapäisellä lailla. Vuonna 1920 säädettiin ensimmäinen pysyvä laki tulo- ja omaisuusverosta. Omaisuusvero oli progressiivinen vero, jonka verokanta vaihteli aluksi yleensä 0,5 ja 2,5 prosentin välillä, tosin vuonna 1919 korkein veroprosentti oli 6.


title: Varallisuusvero

text: Omaisuusveron nimi muutettiin varallisuusveroksi 1974 verolakeja uudistettaessa. Omaisuusvero-nimitystä pidettiin harhaanjohtavana, sillä vero kohdistui ”myös muuhun varallisuuteen kuin omaisuuteen”. "Omaisuus"-sanan katsottiin tarkoittavan lähinnä erityisiä omaisuusesineitä tai -lajeja, kun taas sana "varallisuus" kohdistui kokonaisomaisuuteen tai nettovarallisuuteen.


title: Varallisuusvero

text: Omaisuusvero oli Suomen itsenäisyyden alkuaikoina valtiontaloudellisesti merkittävä vero. Suuri osa tuotosta saatiin osakeyhtiöiltä. Veron merkitys kuitenkin väheni vuosikymmenten kuluessa. Vaikka kansalaisten varallisuus kasvoi, varallisuusveron tuotto hiipui. Varallisuusverotusta uudistettiin ja vero poistettiin osakeyhtiöiltä 1960-luvulla, mistä alkoi varallisuusveron ”alamäki”. Vähitellen veroa lievennettiin. Epäyhtenäiseksi, vuotavaksi ja veropohjaan nähden merkityksettömäksi kuvattu varallisuusvero oli voimassa vuoden 2005 loppuun saakka.


title: Varallisuusvero

text: Varallisuusveroa kannettiin sen loppuaikoina noin 100 miljoonaa euroa vuodessa.


title: Varallisuusvero

text: Varallisuusveroa oli maksettava Suomessa olevasta ja säädetyn varallisuuden alarajan ylittävästä varallisuudesta kuten kiinteistöistä, rakennuksista, osakkeista sekä liikkeeseen ja ammattiin kuuluvasta omaisuudesta. Suomessa asuneet maksoivat sitä myös obligaatioista, debentuureista ja muista joukkovelkakirjoista, mutta ulkomailla asuvia, rajoitetusti verovelvollisia, varallisuusvero ei tällaisten varojen osalta koskenut.


title: Varallisuusvero

text: Verotettavan varallisuuden alaraja ja veroprosentti säädettiin yhdeksi vuodeksi kerrallaan. Viimeksi, vuonna 2005, luonnolliset henkilöt maksoivat varallisuusveroa 80 euroa, jos henkilön ns. käypää arvoa alemmalla verotusarvolla laskettuna varallisuus oli 250 000 euroa, sekä tämän rajan ylittäneestä varallisuuden osasta 0,8 prosenttia. Verovelvolliset yhteisöt maksoivat varallisuusveroa yhden prosentin varallisuudestaan.


title: Varallisuusvero

text: Varallisuusveroa kannettiin siitä riippumatta, oliko omaisuudesta saatu tuloa vai ei. Alun perin oli katsottu, että varallisuusvero oli sopiva tapa verottaa niin kutsuttua "vakautettua tuloa" (pääomatuloa) ankarammin kuin muuta tuloa. Perusteluna oli, että vakautettu tulo kertyi omasta toiminnasta ja työkyvystä riippumatta, kun taas palkkatulo jäi saamatta, jos esim. sairauden vuoksi menetti työnsä ja palkkansa. Näin sillä, joka sai tuottoja pääomasta, katsottiin olevan parempi veronmaksukyky. Vakautetun ja muun tulon välinen ero kuitenkin kaventui sosiaaliturvan kehittymisen myötä, kun sairaus tai työkyvyttömyys ei enää välttämättä merkinnyt tulojen menettämistä. Varallisuusveron ongelmaksi nähtiin tuottamattoman tai huonosti tuottavan omaisuuden verottaminen. Maatalousmaa ja osuus perheyhtiöstä olivat eräitä esimerkkejä tällaisesta omaisuudesta. Huonosti tuottava omaisuus pyrittiin ottamaan huomioon mm. käyttämällä alhaisia verotusarvoja.


title: Varallisuusvero

text: Varallisuusveron katsottiin soveltuvan tasoittamaan tulojen ja varallisuuden jakaantumisen epätasaisuuksia. Verotusta pohtineen komitean (1961) mukaan varallisuusvero soveltui tähän paremmin kuin jyrkästi progressiivinen tulovero. Tulovero vaikeuttaisi uusien varallisuuksien muodostumista ja hidastaisi säätykiertoa. Varallisuusveron (vakautetun tulon verottamisen) haitaksi puolestaan nähtiin, että se ohjasi ihmisiä kuluttamaan eikä säästämään. Varallisuusvero saattoi myös olla epätasapuolinen, koska veroa ei peritty palkansaajalle kertyneestä eläkeoikeudesta mutta se perittiin niiltä, jotka olivat hankkineet vastaavan turvan säästämällä.


title: Varallisuusvero

text: Varallisuusvero lakkautettiin vuoden 2006 alusta. Veron tuotto kertyi pääosin kiinteistöistä ja osakkeista. Vero kohdistui varallisuuden määrään sen tuotosta riippumatta. Hallituksen esityksessä veron poistamista perusteltiin sillä, että osinkotulojen verotuksessa oli siirrytty yhdenkertaisesta osittaiseen kahdenkertaiseen verotukseen. Vasemmiston ehto varallisuusverosta luopumiselle oli paluu kahdenkertaiseen osinkojen verotukseen eli luopuminen avoir fiscalista.


title: Varallisuusvero

text: Hallitus piti tarkoituksenmukaisena verottaa omistuksen sijasta omaisuuden tuottoa (osinkoa). Veropohjaa pidettiin aukollisena. Monet merkittävätkin varallisuuden muodot, esimerkiksi pankkitalletukset ja eläkevakuutukset, jäivät varallisuusverotuksen ulkopuolelle. Verosuunnittelu oli tavanomaista; verollisia sijoituksia muutettiin verottomiksi vuodenvaihteen ajaksi. Hallitus pitikin varallisuusveron kohdentumista osin sattumanvaraisena. Kun varallisuusvero haluttiin poistaa osakevarallisuudelta, jäljelle olisi jäänyt lähinnä kiinteistövarallisuuden verottaminen. Koska kiinteistöjä verotettiin jo kiinteistöverolla, ei jäänyt syytä ylläpitää kahta erilaista veromuotoa kiinteistöille.


title: Varallisuusvero

text: Poisto oli poliittisesti kiistanalainen. Vero poistettiin, sillä vuonna 2004 Raimo Sailaksen vetämien työehtosopimusneuvottelujen yhteydessä Vanhasen I hallitus oli tehnyt lupauksen työnantajille asiasta – asiaa ei kuitenkaan sovittu kolmikantaisesti. Muun muassa silloinen vasemmistoliiton puheenjohtaja Suvi-Anne Siimes on väittänyt valtiosihteeri Raimo Sailaksen ujuttaneen varallisuusveron poiston vuoden 2005 TUPO-sopimukseen, ollen monille TUPO-pöydässä istuneille ”täydellinen yllätys”. Varallisuusveron poistamisen pohjustus oli aloitettu Sailaksen johtamassa ministeriössä tosin jo vuonna 2003.


title: Varallisuusvero

text: Hallituksen esityksen mukaan vuonna 2003 varallisuusveroa maksoi 40 000 verovelvollista. Veron poistoa vastustaneiden kahden vasemmistoliiton kansanedustajan mukaan poistosta hyötyivät Suomen rikkaimmat, joita oli muutamia kymmeniä tuhansia.


title: Varallisuusvero

text: Hallituksen esityksessä valtion verotappion vuotuiseksi määräksi arvioitiin 70 milj. €. Hallitus ei arvioinut poistolla olevan mainittavaa vaikutusta valtion tai kuntien verotulojen määrään. Helsingin Sanomien laskelmassa vuonna 2006 toteutuneeksi verotappioksi 15 eniten varallisuusveron poistosta hyötyneen henkilön toteutuneeksi hyödyksi saatiin 114 milj. €.


title: Varallisuusvero

text: Varallisuusveron poisto 1.1.2006 alkaen merkitsi varallisuustietojen julkisuuden poistamista, sillä verotettavat varallisuustiedot muuttuivat verotuksen poistamisen myötä ei-julkisiksi. Varallisuustiedot ovat sen jälkeen puuttuneet myös julkisista tilastoista.


title: Varallisuusvero

text: Myös päiväsakon laissa määrätyt määräysperusteet piti jälkikäteen muuttaa, koska laissa säädettyä varallisuuden päiväsakon määrää korottavaa vaikutusta ei salaisuuden vuoksi voitu enää käytännössä toteuttaa sakkorangaistuksissa. Varallisuusveron poisto merkitsi siten varakkaan väestönosan sakkorangaistuksien lievenemistä.


title: Vedenpaisumus

text: Vedenpaisumus on Raamatun Vanhassa testamentissa oleva kertomus suuresta tulvasta. Kertomus on yksi lukuisista vedenpaisumusmyyteistä ja muodostaa ensimmäisen Mooseksen kirjan luvut 6–9. Se kertoo siitä, kuinka Jumala aikoi palauttaa Maan sen vetiseen alkutilaan (Khaos) hukuttamalla koko maailman ihmisten pahojen tekojen takia, ja kuinka Jumala aikoi tämän jälkeen luoda maailma uudelleen käyttäen Nooan arkin mikrokosmosta. Vedenpaisumus ei siten ollut tavallinen tulva vaan luomisen peruutus. Kertomus käsittelee ihmiskunnan pahuutta, joka johti Jumalan tuhoamaan maailman tulvalla, arkin valmistamista tietyille eläimille, Nooaa ja hänen perhettä, sekä Jumalan lupausta, että elämän olemassaolo jatkuu ja ettei hän enää koskaan lähettäisi toista tulvaa.


title: Vedenpaisumus

text: Vaikka jotkin uskonnolliset ryhmät uskovat, että kertomus on kirjaimellisesti totta, muut pitävät sitä vertauskuvallisena. Tieteellinen konsensus on 1800-luvun jälkeen ollut, ettei Raamatussa kuvattua maailmanlaajuista tulvaa ole voinut tapahtua, ja kertomusta pidetään yleisesti legendana. On kuitenkin esitetty useita teorioita, joiden mukaan siihen, samoin kuin moniin muihinkin vedenpaisumusmyytteihin, on saattanut antaa aiheen jokin todellinen ilmiö, kuten poikkeuksellisen tuhoisa mutta paikallinen tulva tai mereen iskeytyneen asteroidin aiheuttama megatsunami.


title: Vedenpaisumus

text: Ensimmäisessä Mooseksen kirjassa kuvaillaan, miten Jumala päätti hukuttaa koko maailman, koska ihmiset olivat hylänneet Jumalan ja ”koko maa tuli täyteen väkivaltaa”. Vain Nooa ja hänen perheensä pelastuivat. Samalla he rakensivat arkkilaivan, Nooan arkin, johon otettiin uhrikelpoisia nautaeläimiä ja lintuja seitsemän urosta ja seitsemän naarasta ja epäpuhtaita eläimiä kaksi, uros ja naaras. Kun arkki oli valmis, tuli 40 vuorokautta kestänyt rankkasade, joka sai maan peittymään veden alle korkeimpia vuorenhuippuja myöten 150 päivän ajaksi. Vedenpaisumuksen päätyttyä Nooa lähetti arkista kyyhkysen, joka tuli takaisin tuomaan sanomaa maailman pelastumisesta.


title: Vedenpaisumus

text: Vedenpaisumus kesti yli vuoden, josta suurin osa ajasta kului vesien laskeutumiseen. Syvyyden lähteet puhkesivat ja vettä satoi rankasti neljäkymmentä päivää ja neljäkymmentä yötä. Kaikki korkeat vuoret peittyivät ja kaikki, jotka olivat kuivalla maalla, kuolivat. Viisi kuukautta rankkasateen alkamisen jälkeen arkki pysähtyi Araratin vuorille. Kesti lähes kaksi ja puoli kuukautta, ennen kuin vuorten huiput tulivat näkyviin. Sen jälkeen kesti kolme kuukautta, ennen kuin Nooa poisti arkin katon ja havaitsi maan käytännöllisesti katsoen kuivuneen, ja vielä lähes kaksi kuukautta, ennen kuin ovi avattiin ja eloon jääneet astuivat kuivalle maalle. Nooa ja hänen perheensä olivat arkissa yhteensä 370 päivää. Vedenpaisumuksen jälkeen Jumala asetti sateenkaaren merkiksi siitä, ettei maata enää koskaan tuhottaisi tuhotulvalla.


title: Huonosti käyttäytyvät miehet

text: Huonosti käyttäytyvät miehet ("Men Behaving Badly") on vuosina 1992–1998 tehty Simon Nyen käsikirjoittama brittiläinen tilannekomediasarja. Sarjaa tehtiin 42 jakson ja seitsemän tuotantokauden verran. Suomessa sarjaa ovat esittäneet Nelonen, TV5 ja Kutonen. Sarjasta tehtiin myös ainoastaan kaksi tuotantokautta kestänyt yhdysvaltalainen versio, jossa pääosissa olivat muun muassa Rob Schneider, Ron Eldard, Justine Bateman ja Julia Campbell.


title: Ace Ventura – lemmikkidekkari

text: Ace Ventura – lemmikkidekkari () on yhdysvaltalainen komediaelokuva vuodelta 1994. Elokuvan pääosassa on koomikko Jim Carrey, joka esittää Ace Ventura -nimistä lemmikkieläinetsivää. Ace Ventura saa tehtäväkseen selvittää, mihin Miami Dolphinsin maskotti on kadonnut. Elokuvan naispääosassa on "Frendit"-televisiosarjasta tunnettu näyttelijä Courteney Cox.


title: Ace Ventura – lemmikkidekkari

text: Ace Ventura rakentuu pitkälti Carreyn ylilyövän roolihahmon varaan. Elokuva teki aiemmin pienissä rooleissa olleesta Carreysta ison tähden. Läpi 1990-luvun hän sai näytellä Ace Venturan tapaisia komediahahmoja eri elokuvissa, kunnes laajensi repertuaariaan vakavamman komedian suuntaan vuosikymmenen lopulla. Elokuvan yhdessä kohtauksessa metalliyhtye Cannibal Corpse tekee cameoroolin esittäen kappalettaan "Hammer Smashed Face".


title: Ace Ventura – lemmikkidekkari

text: Ace Ventura poiki myös jatko-osan, "Ace Ventura – luonto kutsuu" (), joka sai ensi-iltansa vuonna 1995. Jatko-osassa Ace matkaa Afrikkaan selvittämään kadonneen albiinolepakon arvoitusta.


title: Irtokarkki

text: Irtomakeiset eli irtokarkit eli irtokaramellit ovat karkkeja, joita myydään muun muassa kioskeissa, lähikaupoissa, marketeissa ja karkkikaupoissa niin, että ostaja kokoaa (tavallisesti kauhalla) pussiin haluamiaan makeisia haluamansa määrän. Hinta määritellään punnitsemalla pussi sisältöineen, minkä tekee joko ostaja tai myyjä. Pohjoismaiden suurin irtokarkkitukkuri on Candyking.


title: Irtokarkki

text: Irtomakeiset tulivat myyntiin kioskeihin ja kahviloihin 1970-luvun lopulla. Niitä myytiin kappalehinnalla – markka-aikaan jopa yhden pennin hintaisia oli saatavilla. Irtokarkit pussitti myyjä, ei suinkaan asiakas itse. Ne olivat kioskeissa usein esillä lasipurkeissa ikkunan edessä; myyjä otti karamelleja lusikalla asiakkaan pyynnön mukaisesti pussiin esimerkiksi "viisi kappaletta" tai "markalla".


title: Irtokarkki

text: Ensimmäiset irtomakeiset olivat hedelmäisiä nallekarkkeja, merirosvokaramelleja eli "merkkareita" sekä pommeja, joita oli salmiakin ja hedelmän makuisia. Irtomakeisia olivat myös salmiakkiset merenneidot, jotka olivat yksittäin myytäviä irtokarkkeja hieman isompikokoisia.


title: Itsestä yleistäminen

text: Itsestä yleistäminen ("Argumentum ad preferentiam") on argumentaatiovirhe, jossa subjektiivinen mielipide tai makuasia tehdään objektiiviseksi mielipiteeksi. Sen yleinen kaava on:Esimerkkejä:


title: Itsestä yleistäminen

text: Tämä argumentointivirhe tunnetaan myös objektiivisena relativistisena virhepäätelmänä tai "argumentum ad preferentiam" (mieltymyksellä argumentointi). Sen inverssi on itseen yleistäminen.


title: Luís de Camões

text: Luís Vaz de Camões (n. 1524 – 10. kesäkuuta 1580) oli portugalilainen runoilija, joka kirjoitti muun muassa maan kansalliseepoksen "Os Lusíadasin".


title: Luís de Camões

text: Camões syntyi Chavesissa Simão Vaz de Camõesin ja Anna de Sá e Macedon pojaksi köyhtyneeseen aatelisperheeseen. Hän menetti vanhempansa jo varhain, mutta pääsi kasvattilapseksi perheeseen, joka antoi hänelle alkeisopetuksen.


title: Luís de Camões

text: Hän opiskeli mahdollisesti Coimbrassa, jossa hänen setänsä toimi pappina, ja perehtyi antiikin ja renessanssin kirjallisuuteen. Hän perehtyi myös maantieteeseen, historiaan ja luonnontieteeseen. Opintonsa hän rahoitti toimimalla kotiopettajana.


title: Luís de Camões

text: Vuonna 1542 Camões siirtyi Lissaboniin. Hänen elämänsä oli täynnä dramatiikkaa, kuten skandaaleja ja liikkumista epämääräisissä piireissä. Hän haavoitti miekallaan naamiaisissa erästä hovimiestä, joka riiteli hänen ystävänsä kanssa. Tämän takia Camões joutui vankeuteen, josta hän vapautui luvattuaan lähteä sotapalvelukseen Portugalin merentakaisille alueille.


title: Luís de Camões

text: 1550-luvulla Camões palveli sotilaana Intiassa, Macaossa ja Mosambikissa eikä palannut Lissaboniin ennen kuin vuonna 1570. Intiassa hän asui etupäässä Goan kaupungissa, missä oleskeli tuhansia seikkailijoita ja onnenonkijoita. Hänen mielestään elämä kaupungissa oli niin siivotonta, että sen hallitsijattarena oli ”Baabelin portto”. Myös hänellä itsellään oli monia seikkailuja tuona aikana. Seikkailujen ohella Camões kirjoitti koko ajan. Hän sai kirjoitettua pääteoksensa "Os Lusíadasin" valmiiksi.


title: Luís de Camões

text: Monet Camõesin maanmiehistä kokosivat Intiassa suuren omaisuuden, mutta hän palasi sieltä yhtä köyhänä kuin oli lähtenytkin. Hän oli rikkauksien ahnehtimista vastaan ja katsoi yhden kansanosan kohtuuttoman rikastumisen rikkovan portugalilaisten yhteishengen, joka oli auttanut taistelussa maureja vastaan. "Os Lusíadas" toi tekijälleen mainetta, ja kuningas myönsi hänelle eläkkeen. Se oli kuitenkin niin pieni, että sillä ei mitenkään voinut tulla toimeen. Camõesin elämän kymmenestä viimeisestä vuodesta ei tiedetä juuri muuta, kuin että ne olivat köyhyyden täyttämiä.


title: Luís de Camões

text: Camões kuoli Lissabonissa vuonna 1580. Kirjailijan viimeisinä elinvuosina oli jo nähtävissä, että Portugalin suurvalta-aika päättyy, ja tällöin hän näki kansansa tulevaisuuden varsin pessimistiseksi. Eräässä jälkimaailmalle säilyneessä kirjeessään hän kirjoittaa: ”Minä en kuole ainoastaan isänmaassani, vaan myös sen mukana.”


title: Luís de Camões

text: Camõesin pääteos, runoelma "Os Lusíadas", julkaistiin vuonna 1572. Hän kirjoitti sen sotapalveluksessa Aasiassa. Kirjassa hän sulauttaa taitavasti yhteen hyvän ihmistuntemuksensa, kultturitaustansa ja elämänkokemuksensa. Teoksen nimi tarkoittaa portugalilaisia, ja isänmaanystävät ovat voimakkaasti kiintyneet siihen. Teoksen aihe on Vasco da Gaman ensimmäinen matka Intiaan. Vaikka tämä purjehtii useisiin satamiin, hän ei saa solmituksi kiinteitä kauppasuhteita paikallisten kanssa. Teoksessa on myös Homerokseen viittaavia myyttisiä aineksia. Bacchus yrittää estää matkan onnistumisen, mutta lopulta Venus kääntää heidän huonon onnensa hyväksi. Symbolisesti teos laajenee kertomukseksi koko Portugalin kansasta ja sen vaiheista. Osa teoksesta on suomennettu antologiassa "Espanjan ja Portugalin kirjallisuuden kultainen kirja" (WSOY, 1954). Myöhemmin Camões julkaisi Petrarcalta omaksuttuun runomittaan kirjoitettua lyriikkaa säilyttäen silti omintakeisen tyylinsä.


title: Mosambikin lippu

text: Mosambikin lipussa on vihreä, musta ja keltainen horisontaaliraita, joiden välissä on kapea raita valkoista. Vasemmalla on punainen kolmikulma, jossa on keltainen viisisakarainen tähti. Tähden päällä on avonainen kirja, jonka päällä ovat kuokka ja Kalašnikov-rynnäkkökivääri ristittyinä. Lipun kylkien suhteet ovat 2:3.


title: Mosambikin lippu

text: Lipun vihreä raita symboloi maataloutta, musta Afrikkaa, keltainen mineraaleja ja valkoiset raidat rauhaa. Punainen kolmikulma kuvaa Mosambikin tasavallan itsenäisyyden puolesta käytyä taistelua. Lipussa esiintyvä rynnäkkökivääri kuvastaa sotilaita, kirja älymystöä ja kuokka talonpoikia. Keltainen tähti kuvaa sosialismia ja kansainvälistä solidaarisuutta.


title: Mosambikin lippu

text: Mosambikin alkuperäinen lippu perustui Frelimon, Mosambikin vapautusrintaman, puoluelippuun. Nykyiselleen Mosambikin lippu muutettiin vuonna 1983. Mosambikin lippu on Guatemalan lipun lisäksi ainoa kansallislippu, jossa on kuvattu nykyaikainen ase. Kalašnikov-rynnäkkökivääri symboloi maan itsenäisyyden alkuajan sotaisuutta. Rauhan palattua on käyty keskustelua rynnäkkökiväärin ja tähden poistamisesta lipusta.


title: Muinaistutkija

text: Muinaistutkija on Suomen arkeologisen seuran julkaisema aikakauslehti, joka ilmestyy neljä kertaa vuodessa. Lehdessä julkaistaan tieteellisiä artikkeleita ja Suomen arkeologiaa kommentoivia kolumneja. Lehden painos on runsaat 500 kappaletta.


title: Portugalin lippu

text: Portugalin lippu on Portugalin tunnus vaakunan ja kansallislaulun ohella. Se otettiin käyttöön 30. kesäkuuta 1911.


title: Portugalin lippu

text: Lipun mittasuhteet ovat 2.3. Vihreä palkki on leveydeltään 2:5 ja punainen 3:5. Palkkien taitekohdassa on maan vaakuna, joka on ollut lähes jokaisessa Portugalin historian aikana käytetyssä lipussa. Kilven alla on taivaanpalloa havainnollistava armillaaripallo (eräs tähtitieteellinen koje), joka on liitetty lippuun kuvastamaan maan suuria merenkulkuperinteitä. Lipun vihreä väri kuvaa toivoa ja punainen vallankumousta.


title: Aïr

text: Aïrvuoret eli Aïrin massiivi () on vuoristo Afrikassa Saharan autiomaassa Nigerin keskiosassa. Aïrvuoret ovat jyrkkärinteisiä, ja monet niistä kohoavat 1 800 metrin korkeuteen. Vuoriston korkein huippu Grébounvuori on 1 944 metrin korkeudella merenpinnasta.


title: Aïr

text: Vuoristoa halkovat syvät laaksot. Laaksoissa on jonkin verran kasvillisuutta, joten tuaregit harjoittavat niissä paimentolaisuutta. Alueelta kaivetaan uraania ja muita mineraaleja. Aïr on tunnettu 6000-luvulta eaa. noin vuoteen 1000 eaa. tehdyistä kalliomaalauksistaan ja -kaiverruksistaan. Aikaisemmin Aïr oli laidunaluetta, mikä on nähtävissä karjaa ja suuria nisäkkäitä kuvaavista maalauksista. 3000-luvulla eaa. aavikko alkoi kuitenkin levitä ja tuaregit muuttivat alueelle pohjoisesta. Myöhempi taide kuvaa sotaa: hevosia ja sotavaunuja. Erityisen kuuluisa on Daobusista vuonna 1999 löydetty viisi metriä korkea kirahvia kuvaava kaiverrus. Vuonna 1991 osa Aïrvuorista liitettiin yhdessä Ténérén kanssa Unescon maailmanperintöluetteloon nimellä Aïrin ja Ténérén luonnonsuojelualue.


title: Kaltevan pinnan argumentti

text: Kaltevan pinnan argumentti (, myös ”liukas rinne” tai ”viettävä pinta”) on argumentoinnin muoto, jossa jotain asiaa vastustetaan väittämällä, että sen hyväksyminen käynnistäisi huonoon asiaintilaan johtavan seurausten ketjun. Englanninkielinen nimitys juontaa vertauksesta, jossa yhdenkin askelen ottaminen liukkaalle, viettävälle pinnalle vie auttamatta koko matkan rinnettä alas – hieman samaan tapaan kuin suomenkielisessä sananparressa ”Jos antaa Pirulle pikkusormen, se vie koko käden.”


title: Kaltevan pinnan argumentti

text: Kaltevan pinnan argumenttia voidaan pitää epämuodollisena argumentaatiovirheenä, sillä tavallisesti käytetyssä muodossaan siihen sisältyy lausumaton oletus: että huonot, äärimmäiset seuraukset todella toteutuvat välttämättä tai todennäköisesti.


title: Kaltevan pinnan argumentti

text: Kaavamaisesti kaltevan pinnan argumenttia voidaan tarkastella seuraavasti:Lausumaton oletus on, että seuraussuhde A:stä B:hen (tai pitempi seurausketju) on välttämätön tai todennäköinen.


title: Kaltevan pinnan argumentti

text: Tarkastellaan esimerkkiä:


title: Kaltevan pinnan argumentti

text: Lausumaton oletus on, että jos sananvapauden rajoittaminen hyväksytään jossain tietyssä tapauksessa, ajaudutaan edelleen sananvapauden rajoittamiseen yhä uusissa tapauksissa, kunnes lopulta ollaan asiaintilassa, jota alkuperäistä päätöstä tehtäessä ei olisi hyväksytty. Sitä vastaan voidaan väittää esimerkiksi, että kokemusperäisesti näin ei ole: aivan yleisesti demokraattisissa maissa sananvapautta rajoitetaan tarkkaan rajatuissa erityistapauksissa, eikä sensuuri ole levinnyt hallitsemattomasti niiden ulkopuolelle.


title: Kaltevan pinnan argumentti

text: Jos sen sijaan on todella perusteltua uskoa, että väitetyt huonot seuraukset toteutuvat, kyseessä ei ole argumentaatiovirhe. Tämä on kuitenkin erikseen osoitettava.


title: Lucy Lawless

text: Lucy Lawless (oik. Lucille Frances Ryan, s. 29. maaliskuuta 1968 Auckland) on uusiseelantilainen näyttelijä ja laulaja. Hänet tunnetaan parhaiten pääroolistaan kulttisarjaksi nousseessa televisiosarjassa "Xena", jota tehtiin vuosina 1995–2001.


title: Lucy Lawless

text: Lucy Lawless syntyi 29. maaliskuuta 1968 Aucklandin Mount Albertissa Frank ja Julie Ryanin perheeseen. Hänen isänsä Frank on mukana politiikassa ja on entinen pormestari, kun taas hänen äitinsä Julie on kotiäiti. Lawlessilla on neljä veljeä ja yksi sisar. Hän oli syntyessään perheensä viides lapsi.


title: Lucy Lawless

text: Lawless aloitti näyttelemisen jo kouluikäisenä. Myöhemmin hän opiskeli Aucklandin yliopistossa noin vuoden verran vieraita kieliä ennen kuin lähti kiertämään Eurooppaa yhdessä silloisen poikaystävänsä Garth Lawlessin kanssa. Lawless hallitsee jonkin verran saksaa, ranskaa, italiaa ja hepreaa.


title: Lucy Lawless

text: Palattuaan Euroopasta Lawlessit asettuivat Australiaan ja työskentelivät muun muassa kultakaivoksilla. He menivät naimisiin vuonna 1988, ja vuotta myöhemmin Lawless synnytti heidän ensimmäisen lapsensa, jolle he antoivat nimeksi Daisy. Lawless muutti kasvaneen perheensä kanssa takaisin Uuteen-Seelantiin, missä hänet valittiin Miss Uudeksi-Seelanniksi vuonna 1989.


title: Lucy Lawless

text: Lawless teki Uudessa-Seelannissa paljon näyttelijän töitä. Ensimmäisen kerran hän esitti hänet lopulta kuuluisaksi tehnyttä roolihahmoa, soturiprinsessa Xenaa, "Hercules"-televisiosarjassa. Roolihahmo keräsi niin paljon suosiota, että sen ympärille päätettiin kehittää oma spin-off-televisiosarja "Xena". "Xena" kesti yhteensä kuusi tuotantokautta, ja sitä tuotettiin vuosina 1995–2001. Xenan roolin kautta Lawlessista tuli kansainvälisesti tunnettu näyttelijä. Hänen muihin töihinsä kuuluu niin vierailuja muissa televisiosarjoissa, elokuvia kuin teatteritöitäkin. Lawless on esimerkiksi vieraillut tv-sarjoissa "Salaiset kansiot", "Veronica Mars" ja "Taisteluplaneetta Galactica" sekä esiintynyt yli kymmenessä elokuvassa. Peter Jackson pyysi Lawlessia koekuvauksiin Galadrielin rooliin "Taruun sormusten herrasta", mutta tämä kieltäytyi, koska oli tuolloin raskaana. Vuosina 2010–2012 Lawless näytteli "Spartacus"-televisiosarjassa keskeistä roolia, gladiaattorikoulun omistajan vaimoa.


title: Lucy Lawless

text: Vuonna 1995 Lawless erosi ensimmäisestä aviomiehestään Garth Lawlessista ja meni vuonna 1998 naimisiin tuottaja Robert Tapertin kanssa. Lawlessilla ja Tapertilla on kaksi yhteistä lasta. Lawless ja hänen "Xena"-kanssanäyttelijänsä Renée O’Connor ovat läheisiä ystäviä. Hän on lisäksi ollut mukana tekemässä paljon hyväntekeväisyystyötä. Lawless on opiskellut useita vuosia oopperalaulua ja viulunsoittoa ja hän on myös lahjakas jazz-laulaja. Hän on opiskellut myös näyttelemistä 1990-luvulla William Davis Center for Actors Study -koulussa Kanadan Vancouverissa.


title: O sancta simplicitas

text: O sancta simplicitas ("Voi pyhä yksinkertaisuus!") olivat legendan mukaan teologi Jan Husin viimeiset sanat, kun hänet vuonna 1415 poltettiin roviolla Konstanzin kirkolliskokouksen aikana. Kertomuksen mukaan Hus lausui sanat nähdessään yksinkertaisen maalaismummon kantavan lisää puita rovioon.


title: Pinhead

text: Pinhead on kuvitteellinen hahmo Clive Barkerin "Hellraiser"-maailmassa. Elokuvissa häntä esittää näyttelijä Doug Bradley. Pinheadillä ei alun perin ollut nimeä, vaan häntä kutsuttiin vain ”Kenobiittien Johtajaksi”. Elokuvien fanit keksivät hahmolle nimen ”Pinhead”.


title: Pinhead

text: Pinhead oli alun perin tutkimusmatkailija ja ensimmäisen maailmansodan veteraani, Britannian armeijan kapteeni Elliot Spencer. Hän muuttui Pinheadiksi, ”kärsimyksen enkeliksi” ja Kenobiittien johtajaksi avattuaan demonisen Lemarchandin laatikon, ja tultuaan Kenobiitti Xipe Totecin hengen riivaamaksi.


title: Pinhead

text: Pinheadin täytyy tarkoituksellisesti kutsua paikalle avaamalla Lemarchandin laatikko, mikä mahdollistaa Kenobiittien pääsyn tähän maailmaan. Pinhead ei tapa harkitsemattomasti, tai kostonhalusta, vaan koska arvoituslaatikon avaaja kutsuu hänet Helvetistä. On myös huomioitava, että laatikon avaaminen itsessään ei aiheuta avaajan kuolemaa: Pinhead estää Kenobiittejä tappamasta henkisesti sairasta Tiffanya, joka ratkaisee ja avaa laatikon ilkeän tohtori Channardin manipuloinnin johdosta. ”..."kädet" eivät kutsu meitä, vaan "halu"...” Pinheadin erottaa muista tyypillisistä tappajista myös mahdollisuus neuvotteluun ja kaupankäyntiin. Sekä "Hellraiserissä", että "issä" Kirsty tekee kaupat Pinheadin kanssa tarjoten hänelle ”sieluja” omansa sijasta, ja täten säilyttäen henkensä.


title: Pinhead

text: Pinhead ei myöskään tapa nopeasti. Hän ja Kenobiitit ovat hyvin perehtyneitä kidutukseen. Kuolema ei lopeta uhrien kärsimystä, koska he päätyvät helvettiin, jossa (Pinheadin sanoin) ”Meillä on ikuisuus aikaa tutustua lihaanne.”


title: Pinhead

text: Pinheadin rooli on vaihdellut elokuvien myötä. Alkuperäisessä "Hellraiserissä" hän oli yksinkertaisesti vain ”yliluonnollinen sadisti”, joka kidutti laatikon arvoituksen ratkaisijoita. Neljänteen "Hellraiseriin" mennessä hänestä on tullut jonkinlainen korkea-arvoisempi demoni Helvetin hierarkiassa. Pinheadin tehtävä seitsemännessä elokuvassa on vaikea ymmärtää kuuden aiemman elokuvan antamien tietojen pohjalta, siksi jotkut "Hellraiser" fanit pitävätkin vain kolmea ensimmäistä elokuvaa merkittävinä.


title: Setsubun

text: Setsubun () on päivä ennen jokaista vuodenaikaa. Sanalla viitataan kuitenkin yleensä japanilaiseen kevään tulon juhlaan. Šintolaiseen perinteeseen kuuluvaa setsubunia vietetään 3. helmikuuta, jolloin ajetaan pois oni, talven paholainen. Juhlassa heitellään kuivattuja soijapapuja ja lauletaan ”Oni wa soto, fuku wa uchi” ().


title: Kaistaviljely

text: Kaistaviljely () on viljelytekniikka, jossa viljellyt ja kesannoidut kaistat vuorottelevat. Myös eri lajeja voidaan kylvää kaistoittain siten, että esimerkiksi vehnä vuorottelee maissin, sokeriruo'on tai puuvillan kanssa. Kaistaviljelyä käytetään kuivuudesta kärsivillä ja eroosioherkillä alueilla estämään eroosiota.


title: Maha Shivratri

text: Maha Shivaratri (”Shivan yö”) on tärkeimpiä juhlia hindulaisuudessa. Siinä juhlitaan maailman pelastumista tuhon jumala Shivan ansiosta. Maha Shivaratri on varsinkin naisten juhla, jonka aikana avioituneet naiset rukoilevat perheensä miespuolisten jäsenten puolesta. Naimattomat naiset puolestaan rukoilevat sitä, että löytäisivät itselleen hyvän aviomiehen. Shivatrin viettoon kuuluu muun muassa kolmikerroksisen alttarin rakentaminen ja palvontamenot, joita pidetään pitkin yötä.


title: Marc Jacobs

text: Marc Jacobs (s. 9. huhtikuuta 1963 New York) on yhdysvaltalainen muotisuunnittelija. Jacobs oli vuosina 1997-2013 tunnetun ranskalaisen muotitalon Louis Vuittonin taiteellinen johtaja. Hänellä on myös omia suosittuja vaatelinjoja, kuten esimerkiksi Marc Jacobs sekä vuonna 2002 aloitettu, hieman halvempi Marc By Marc Jacobs.


title: Marc Jacobs

text: Marc Jacobs valmistui High School of Art and Designista vuonna 1981 ja sen jälkeen jatkoi opiskelujaan Parsons School of Designissa New York Cityssä. Parsonsissa hän voitti palkintoja kuten Perry Ellis Gold Thimble Awardin vuonna 1984, sekä suunnitteli ja myi kokoelman neuleita. Samoihin aikoihin hän myös aloitti näihin päiviin kestäneen yhtiökumppanuuden Robert Duffyn kanssa. Ensimmäisen kokoelman nimellä Marc Jacobs Jacobs julkaisi vuonna 1986. Seuraavana vuonna hän voitti erään alan korkeimmista palkinnoista; The Council of Fashion Designers of American (CFDA) Perry Ellis-palkinnon uuden muotikyvyn kategoriassa.


title: Marc Jacobs

text: Jacobs ja Duffy liittyivät Perry Ellisille vuonna 1989. Vuonna 1992 Jacobs sai jälleen tunnustuksen CFDA:lta, kun nämä nimesivät hänet vuoden naistenvaatesuunnittelijaksi. Jacobs sai Ellisiltä potkut suunniteltuaan vuonna 1993 merkille grunge-tyylisen kokoelman. Kokoelma toi kuitenkin Jacobsille paljon huomiota muotimaailmassa.


title: Marc Jacobs

text: Louis Vuittonin muotitalon taiteelliseksi pääsuunnittelijaksi Jacobs nimettiin vuonna 1997. Vuittonilla Jacobs suunnitteli muun muassa muotitalon ensimmäisen valmisvaatekokoelman, sekä teki yhteistyötä muun muassa taiteilijoiden Takashi Murakamin ja Stephen Sprousen kanssa.


title: Marc Jacobs

text: Marc Jacobsin vaatteita myydään ympäri maailmaa runsain mitoin. Jacobs on vaatteittensa ohella tunnettu myös kengistään ja laukuistaan, joista tunnetuin malli lienee "Stam Bag". Maaliskuussa 2012 uutisoitiin Marc Jacobsin haluttomuudesta maksaa malleillensa palkkaa. Lokakuussa 2013 kerrottiin Jacobsin lähtevät Louis Vuittonilta ja keskittyvän omaan brändiinsä.


title: Tuvalun lippu

text: Tuvalun lippu otettiin käyttöön vuonna 1978. Sen yhdeksän tähteä kuvaavat yhdeksää atollia, joista Tuvalu muodostuu. Vuonna 1995 käyttöön otettiin uusi lippu, mutta vanha lippu palautettiin pienten muutosten jälkeen vuonna 1997.


title: Tuvalun lippu

text: Tuvalun lipussa on vasemmassa ylänurkassa Yhdistyneen kuningaskunnan lippu. Tuvalun lipun pohjaväri on vaaleansininen, ja siinä on lisäksi yhdeksän kultaista tähteä, jotka edustavat valtion atolleja. Tähdet on sijoitettu lippuun osoittamaan atollien maantieteellisiä sijainteja.


title: Tuvalun lippu

text: Tuvalun lippulaki asettaa lipulle joitain sääntöjä. Yhdistyneen kuningaskunnan "Union Jack" peittää neljänneksen lipusta. Tähtiä on vain lipun toisella puoliskolla, ja lipun korkeuden ja leveyden suhde on yhden suhde kahteen. Yhden tähden leveys on noin kahdestoistaosa koko lipun leveydestä. Tähdet eivät ole kaikki suorassa, vaan osa osoittaa alaspäin ja osa lipun keskelle. Jälkimmäistä tähtien kulmaa ei ole laissa määritelty. Lisäksi tähtien sommittelua ei ole missään määrätty.


title: Tuvalun lippu

text: Kun Ellicesaaret eli nykyinen Tuvalu erosi vuonna 1976 Gilbertsaarista ja muodosti oman siirtokuntansa, sille tuli myös oma lippu. Ellicesaarten lipussa oli vasemmassa yläreunassa "Union Jack". Lipun pohjaväri oli tummansininen ja oikean puoliskon keskellä oli valkoinen kiekko, jonka keskellä oli Tuvalun vaakuna.


title: Tuvalun lippu

text: Tuvalu itsenäistyi 1. lokakuuta 1978. Tuvalussa järjestettiin kansallinen kilpailu uudesta lipusta. Ehdotelmien joukosta valittiin Vione Natano -malli, joka on myös nykyinen lippu.


title: Tuvalun lippu

text: Lippua muutettiin ensimmäisen kerran 1995, kun se muutettiin vastaamaan maan nimeä. Tuvalu tarkoittaa "kahdeksaa saarta", sillä alkujaan maan yhdeksännellä atollilla Niulakitalla ei ollut asukkaita. Lipusta poistettiin siis yksi tähti. Vielä samana vuonna lipusta päätettiin poistaa myös Yhdistyneen kuningaskunnan lippu. Lokakuussa 1995 julkaistiin uusi lippu. Se ei kuitenkaan ollut suosittu kansan keskuudessa. Pääministeri Kamuta Latasi sai parlamentilta epäluottamuslauseen joulukuussa 1996. Bikenibeu Paeniu valittiin pian tämän jälkeen uudeksi pääministeriksi, ja hän palautti Tuvalun alkuperäisen lipun helmikuussa 1997.


title: Jyrsin

text: Jyrsin on lastuava työstökone, jonka pyörivän työkalun terät irrottavat materiaalia kappaleesta. Työkaluja voivat olla esimerkiksi kuvan neliteräinen "tasojyrsin" tai poranterää muistuttava "tappijyrsin".


title: Jyrsin

text: Joko jyrsinpöytä kappaleineen tai jyrsimen työkalu liikkuu asetetulla syötöllä (akselin liike kappaleen suhteen, kuvan suora nuoli). Jyrsin voi liikkua myös käsivaraisella syötöllä, varsinkin puuntyöstössä. Työkalun sopiva pyörimisnopeus määritellään "lastuamisnopeuden" avulla (nopeus, jolla terän leikkaava särmä kohtaa työstettävän materiaalin). Kuten syöttö, lastuamisnopeuskin riippuu työstettävän kappaleen materiaalista ja kiinnityksen tukevuudesta sekä työkalun ja terien ominaisuuksista.


title: Jyrsin

text: Kara on jyrsimen akselissa kiinni oleva työkalun (terän) kiinnitysmekanismi. Karoja voidaan yleensä vaihtaa terän vaatiman karakoon mukaisesti. Tuumakokoiset karat ovat käytössä imperiaalisia mittayksiköitä käyttävissä maissa. Millimetrimittaiset karat ovat käytössä kaikissa Euroopan maissa, mutta monet valmistajat valmistavat molempia karoja ja niitä voi hankkia lisävarusteina. Terävalikoima esimerkiksi Suomessa on monesti pieni, mutta tilatessa työkaluja vaikkapa Yhdysvalloista voi valita satojen 1/4- ja 1/2 tuuman terien valikoimista.


title: Jyrsin

text: Yläjyrsimiä on kahta eri päätyyppiä, kiinteitä ja käsivaraisia.


title: Jyrsin

text: Kiinteitä yläjyrsimiä käytetään metallintyöstössä sekä etenkin ammattimaisessa puuntyöstössä, esimerkiksi koristekuvioiden muokkaamiseen. Puuntyöstössä jyrsittävä kappale sijoitetaan pöydälle ja polkimen avulla jyrsimen terä saadaan painettua jyrsittävälle pinnalle. Kappaletta voidaan tämän jälkeen siirtää yläjyrsimen pöydän pintaa pitkin ja jyrsiä haluttuja kuvioita. Tässä työssä voi käyttää apuna kaavainta eli mallinnetta, jonka mukaan kappaletta voidaan ohjata.


title: Jyrsin

text: Käsiyläjyrsintä siirretään käsivaraisesti kappaletta pitkin. Käsiyläjyrsimiä on saatavilla monelta valmistajalta ja monen kokoisina. Käsiyläjyrsimiä valmistavat muun muassa Bosch, Black & Decker, DeWalt (osa B&D -konsernia), Festool, Hitachi, Makita, Ryobi, Skil sekä useat kiinalaiset valmistajat (eri kauppaketjut tuovat työkaluja maahan eri nimillä, esim. AlphaTool, SuperPower, Cotech jne.)


title: Jyrsin

text: Pieniä käsiyläjyrsimiä, teholtaan 450–800 wattia, käytetään askartelussa ja nikkaroinnissa. Tällaiseen jyrsimen karakoko on yleensä joko neljännestuuma tai 6 mm. Keskikokoiset käsiyläjyrsimet, karakoko joko 1/4 tai 1/2 tuumaa taikka 6, 8 tai 12 mm ja teho yleensä 800–1400 wattia, ovat harrastelijoiden ja ammattilaisten yleiskoneita. Niitä voi käyttää joko käsin tai jyrsinpöytään kiinnitettynä. Isot 1600–2500 watin käsiyläjyrsimet ovat raskaita ja vaikka niitä voikin käyttää käsin, ne kuitenkin yleensä kiinnitetään jyrsinpöytään. Karakoko on yleensä 1/2 tuumaa tai 12 mm. Tällaisia tehokkaita jyrsimiä tarvitaan esimerkiksi paneeliovien ja profiililistojen valmistamiseen.


title: Jyrsin

text: Pöytään kiinnitettynä käsiyläjyrsimestä tulee alajyrsimen kaltainen työkalu, mikä mahdollistaa turvallisemman ja monipuolisemman käytön.


title: Jyrsin

text: Alajyrsintä käytetään tyypillisesti puuntyöstöön. Pyörityskoneisto on pöydän alla, työkalu pistää esiin pöydän reiästä ja työstettävää kappaletta liikutellaan pöydän päällä.


title: Jyrsin

text: Metallijyrsimet ovat tyypillisesti jäykkärunkoisia raskaita koneita. Karan akseli voi olla pysty- tai vaakasuora taikka käännettävissä eri asentoihin. Koneissa voidaan käyttää numeerista ohjausta, joka varmistaa tasaisen syötön ja lastuamisnopeuden. Jyrsimällä voidaan työstää esimerkiksi valukappaleeseen tarkemman toleranssin tasopintoja.


title: Jyrsin

text: Metallia työstettäessä työkalun terät ovat yleensä pinnoitettua kovametallia. Vähemmän lujille metalleille voidaan käyttää myös pikaterästeriä. Jyrsittäessä voidaan käyttää lastuamisnestettä jäähdyttämään ja voitelemaan työkalua ja kappaletta, mikä myös parantaa pinnanlaatua ja antaa mahdollisuuden käyttää suurempia lastuamisnopeuksia.


title: Jyrsin

text: Puujyrsin voi olla kädessä pidettävä yläjyrsin tai pöytään kiinnitetty ala- tai yläjyrsin. Terinä käytetään pikateräs- tai kovametalliteriä.


title: Aksum

text: Aksum on kaupunki Tigressä Etiopian pohjoisosassa Adoua-vuorten juurella. Kaupunki oli Aksumin kuningaskunnan keskus – kuningaskunta syntyi ajanlaskun alun aikoihin ja taantui vasta 1100-luvulla Etiopian valtakeskuksen siirtyessä etelään. 75 % kaupungin asukkaista on Etiopian ortodokseja ja loput sunnimuslimeja ja protestantteja. Historiallisen merkityksensä vuoksi Aksumin muinaisen kaupungin rauniot liitettiin Unescon maailmanperintöluetteloon vuonna 1980. Kaupungissa on 41 256 asukasta (2005).


title: Aksum

text: Aksumin kuningaskunnalla oli oma kirjakielensä Ge'ez, ja valtio kehitti oman arkkitehtuurinsa, josta muistona ovat suuret obeliskit. Kuningaskunta oli huipussaan kuningas Ezanan aikaan 300-luvulla, jolloin valtio kääntyi kristinuskoon. Etiopian ortodoksikirkon mukaan Aksumissa sijaitsevassa vuonna 1665 rakennetussa Pyhän Siionin Marian kirkossa on Raamatussa kuvattu liitonarkku ja sen sisällä alkuperäiset taulut, joihin kymmenen käskyä on kaiverrettu. Kirkossa kruunattiin Etiopian kuninkaat vuosisatojen ajan melkein yhtäjaksoisesti valtakunnan kaatumiseen saakka. Aksumia pidetään Etiopian pyhimpänä kaupunkina ja se on siten myös tärkeä pyhiinvaelluskohde. Tärkeitä uskonnollisia festivaaleja ovat T'imk'et (loppiainen) 7. tammikuuta ja Maryam Zionin juhla marraskuussa.


title: Aksum

text: Aksumilla on ollut kontakti Islamiin jo profeetta Muhammadin elinaikana. ibn Hisham kertoo kuinka osa Muhammadin seuraajista, mukaan lukien hänen tyttärensä Ruqayya ja tämän aviomies Uthman ibn Affan, lähtivät Quraiš-heimon vainoa pakoon Aksumin kristityn kuninkaan Ashama ibn Abjar turviin. Pakolaiset eivät palanneet takaisin ennen kuin Mekka oli vallattu takaisin ja monet heistä jäivät Abyssiiniaan jossa asettautuivat Negashin kaupunkinkiin Itä - Tigrayssä. Näistä maan ensimmäisistä muslimeista kerrotaan erilaisia tarinoita kertojasta riippuen. Muslimitradition mukaan Aksumin kuningas ihastui uudesta uskosta niin, että salaa kääntyi muslimiksi Ortodoksit taas kertovat näiden pakolaisten olleen ensimmäisiä, jotka kääntyivät islamista kristinuskoon. Eräs tarina taas kertoo profeetta Muhammadin rukoilleen kuningas Ashama ibn Abjarin kuoltua hänen sielunsa puolesta. Tarinan mukaan hän myös pyysi seuraajiaan jättämään abbessinialaiset rauhaan niin kauan kuin he eivät hyökkää muslimeja vastaan.


title: Aksum

text: Tärkeimmät monumentit Aksumissa ovat steeloja – suurin määrä sijaitsee "pohjoisessa steelapuistossa", jossa on 33 metriä korkea Suuri steela, jonka uskotaan kaatuneen rakennustöiden aikana, ja korkein pystyssä oleva, 24 metriä korkea Kuningas Ezanan steela. Steelojen uskotaan olevan hautamuistomerkkejä. "Guditin steelojen" seassa on pohjoisen steeloista poiketen pääasiassa 300-luvun hautoja. Kaupungissa oleva Rosettan kiven paikallinen vastine "Ezanan kivi" sisältää tektiä saaban, ge'ezin ja muinaiskreikan kielillä. Paikallisen legendan mukaan Saaban kuningatar asui kaupungissa. Muita nähtävyyksiä ovat kuningas Bazenin hauta (alueen vanhimpia rakennelmia), "Saaban kuningattaren kylpy" (vesiallas), Ta'akha Maryamin palatsi 300-luvulta, Dungurin palatsi 500-luvulta sekä Abba Pentalewonin ja Abba Liqanosin luostarit.


title: Aksum

text: Toisessa Italian-Etiopian sodassa saavutetun voiton kunniaksi italialaiset veivät maassa kappaleina lojuneen Aksumin obeliskin Roomaan vuonna 1937. Obeliskin korkeus koottuna on 24 metriä, ja se on peräisin neljänneltä vuosisadalta. Obeliskia pidetään yhtenä Aksumin kuningaskunnan insinööritaidon suurimmista saavutuksista. Huolimatta YK:n vuonna 1947 antamasta lausunnosta, jonka mukaan obeliski pitää palauttaa, Italia kieltäytyi ja seurauksena oli pitkä diplomaattinen kiista sen ja Etiopian välillä. Huhtikuussa 2005 Italia lopulta palautti obeliskin Aksumiin ja monumentti pystytettiin alkuperäiselle paikalleen uudelleen kesällä 2008.


title: Giorgio Armani

text: Giorgio Armani (s. 11. heinäkuuta 1934 Piacenza, Italia) on italialainen muotisuunnittelija, joka tunnetaan varsinkin miesten mallistostaan ja minimalistisesta tyylistään. Armania pidetään Italian menestyneimpänä muotisuunnittelijana.


title: Giorgio Armani

text: Armani opiskeli jonkin aikaa lääketiedettä ja suoritti armeijan. Hän työskenteli milanolaisessa tavaratalossa ja alkoi sitten suunnitella vaatteita Nino Cerrutille. Ensimmäisen oman miesten mallistonsa hän julkisti vuonna 1974 ja seuraavana vuonna ensimmäisen naisten mallistonsa.


title: Giorgio Armani

text: Armani puvusti Richard Geren vuoden 1980 elokuvassa "American Gigolo", mikä lisäsi yrityksen menestystä.


title: Giorgio Armani

text: Vaateteollisuuden lisäksi Armani on laajentanut liiketoimiaan myös muun muassa sisustussuunnitteluun, ravintoloihin ja hotelleihin. Vuoden 2015 joulukuussa "Forbes" arvioi hänen omaisuutensa arvoksi 7,5 miljardia dollaria.


title: Giorgio Armani

text: Hän on myös yksi koripallojoukkue Olimpia Milanon omistajista. Armani on myös suunnitellut Torinon talviolympialaisten Italian joukkueen puvut.


title: Infernal

text: Infernal on tanskalainen pop-duo. Se perustettiin vuonna 1997. Tähän mennessä se on julkaissut kolme albumia, joista tunnetuin on "From Paris to Berlin". Kyseiseltä levyltä julkaistiin myös samanniminen hittikappale. Huhtikuussa vuonna 2008 yhtye ilmoitti kotisivuillaan uuden albuminsa nimeksi Electric Cabaret, joka julkaistiin 11. elokuuta 2008.


title: Sanahelinä

text: Sanahelinä on argumentaatiovirhe, jossa pyritään voittamaan väittely puhumalla paljon mutta sanomatta mitään. Sanahelinä on tyypillisesti merkityksettömiä ja asiaan liittymättömiä, kieliopillisesti oikeita, kukkaiskielisiä lauseita, jotka eivät ilmaise mitään. Sanahelinä tunnetaan myös nimellä "argumentum ad eloquantiam" (argumentaatio kaunopuheisuudella). Usein sanahelinä sisältää vaikeatajuisia sivistyssanoja tai täysin merkityksettömiä, keksittyjä sanoja. Sanahelinän äärimmäisin muoto on pekoraali, jossa käytetään semanttisesti ja grammaattisesti oikeita mutta täysin merkityksettömiä sanoja ("flati voci"). Postmodernisteja on usein syytetty sanahelinästä. Termi ”sanahelinä” on peräisin Paavalin lausumasta: ”Vaikka minä puhuisin ihmisten ja enkelien kielillä mutta minulla ei olisi rakkautta, olisin vain kumiseva vaski tai helisevä symbaali.” (I Kor. 13:1)


title: Marbella

text: Marbella on kaupunki Espanjan Aurinkorannikolla Málagan maakunnassa Andalusian itsehallintoalueella. Kaupungissa on noin 140 000 asukasta (2016).


title: Marbella

text: Aluetta on muinoin pitänyt hallussaan niin foinikialaiset, karthagolaiset kuin roomalaisetkin mutta jo paleoliittiselta kaudelta peräisin olevia jäänteitä on löydetty. Roomalaisten ajoilta ovat peräisin roomalainen kylpylä ja Villa romana de Río Verde. 700-luvulla arabit saapuivat eteläiseen Espanjaan tuoden mukanaan islamilaisen hallinnon. Linna ja puolustusmuuri rakennettiin suojaamaan kaupunkia kristittyjen hyökkäyksiltä. Arabit hallitsivat Marbellaa n. 700 vuoden ajan, ja maurilaisvaikutteita voi nähdä eri puolilla Marbellaa.


title: Marbella

text: Katoliset kuninkaat kuningas Fernandon johdolla valloittivat Marbellan vuonna 1485. Tulevina vuosisatoina kaupunki koki dramaattisia muutoksia. Vanhankaupungin alkuperäinen islamilainen "medina" tuhottiin ja sen paikalle rakennettiin uusi "plaza", joka nykyään tunnetaan nimellä Plaza de los Naranjos (Appelsiiniaukio).


title: Marbella

text: Useita satoja vuosia myöhemmin San Luisin linnake rakennettiin suojaamaan kaupunkia merirosvoilta. Linnakkeesta on jäljellä torni, joka sijaitsee Hotel Fuerten puutarhassa kaupungin keskustassa.


title: Marbella

text: Marbella oli pieni maatalouskaupunki aina 1940-luvulle saakka, jolloin prinssi Alfonso de Hohenlohe saapui kaupunkiin. Hän osti maata ja alkoi rakennuttaa hotelleja ja asuntoja. Siniverisenä aristokraattina prinssi Hohenlohe houkutteli Euroopan kuninkaallisia valitsemaan Marbellan lomailukeitaakseen.


title: Marbella

text: Lähin lentoasema sijaitsee 50 kilometrin päässä Málagassa, jonne on linja-autoyhteys. Cercanías-lähijunan jatkamista Fuengirolasta Marbellaan on suunniteltu.


title: Marbella

text: Kaupungissa on kuvattu suomalainen elokuva Uuno Epsanjassa sekä tositelevisiosarja Miljonääriäidit.


Marbella


title: Quincy Owusu-Abeyie

text: Quincy James Owusu-Abeyie, pelaajanimeltään Quincy, (s. 15. huhtikuuta 1986 Amsterdam, Alankomaat) on ghanalais-alankomaalainen jalkapalloilija, joka edustaa kreikkalaisseura Panathinaikosia. Quincyn sukujuuret ovat Ghanassa.


title: Quincy Owusu-Abeyie

text: Hyökkääjänä pelaava Quincy pelasi Ajaxin juniorijoukkueissa seitsemän vuotta, kunnes Arsenal osti hänet syyskuussa 2002. Arsenalissa hän pelasi ensimmäisen ottelunsa 28. lokakuuta 2003 liigacupissa Rotherham Unitedia vastaan. Ensimmäisen Arsenal-maalinsa Quincy iski 9. marraskuuta 2004 liigacupissa Evertonin verkkoon.


title: Quincy Owusu-Abeyie

text: Kesällä 2005 Quincy pelasi Alankomaiden joukkueessa maan järjestämissä nuorten MM-kilpailuissa. Spartak osti hänet 31. tammikuuta 2006. Quincy kävi lainassa Celta Vigossa, Birmingham Cityssä, Cardiff Cityssä ja Portsmouthissa. Vuonna 2010 hän siirtyi Al-Saddiin, josta kävi lainassa Málagassa ja Panathinaikosissa, johon siirtyi vuonna 2012.


title: Ace Ventura

text: Ace Ventura voi tarkoittaa ainakin seuraavia asioita:


title: Pelottelu

text: Pelottelu on toisten manipulointia pelkäävään mielentilaan. Pelottelua on kauhutarinoiden kertominen, yllättäminen ja huutaminen kovalla äänellä tai tahallaan tehty asioiden vääristeleminen huonompaan suuntaan.


title: Pelottelu

text: "Filosofiassa" Argumentum ad metum on argumentaatiovirhe ja tarkoittaa suomeksi pelottelua. Asetetaan kaksi vaihtoehtoa, joista on valittava toinen, ja esitetään toinen pelottavassa valossa. Sen yleiskaava on:"Argumentum ad metum" eroaa "argumentum ad baculumista" siitä, että "ad baculum" viittaa suoraan väkivaltaan tai sen uhkaan, kun taas "ad metum" viittaa pelottavaan tapahtumaan. Esimerkkejä "argumentum ad metumista":


title: Willem Hesselink

text: Willem Hesselink (8. helmikuuta 1878 – 1. joulukuuta 1973) oli alankomaalainen jalkapalloilija.


title: Willem Hesselink

text: Tunnetuin Hesselinkin edustama seura oli FC Bayern München. Lempinimellä "Kanuuna" tunnettu pelaaja pelasi yhden ottelun Alankomaiden maajoukkueessa, ja teki siinä yhden maalin. Hesselinkiä kutsuttiin myös lempinimellä "The Doctor", koska hän oli kemian tohtori.


title: Jani Sullanmaa

text: Jani Sullanmaa (s. 19. joulukuuta 1981 Hyvinkää, Suomi) on hyvinkääläinen curling-pelaaja. Hän on 182 senttimetriä pitkä ja painaa 70 kilogrammaa. Sullanmaan seura on Hyvinkään Curling ry.


title: Jani Sullanmaa

text: Sullanmaa oli Torinon olympialaisissa Markku Uusipaavalniemen kipparoiman Suomen curling-maajoukkueen varapelaajana. Hän ei pelannut yhtäkään ottelua.


title: Jani Sullanmaa

text: Sullanmaa opiskelee mediatekniikkaa ammattikorkeakoulussa.


title: Sinsemilia

text: Sinsemilia on ranskalainen reggae-yhtye. Se perustettiin Grenoblessa vuonna 1990. Yhtyeen jäsenet ovat tehneet yhteistyötä muun muassa Macka B:n kanssa.


title: Ismaïl Aissati

text: Ismaïl Aissati (, s. 16. elokuuta 1988 Utrecht, Utrecht, Alankomaat) on alankomaalais-marokkolainen jalkapalloilija, joka edustaa Ajaxia. Keskikentällä hyökkäävässä roolissa pelaavalla Aissatilla on marokkolaiset vanhemmat, ja koska hän ei ole vielä edustanut mitään maajoukkuetta, on hänellä mahdollisuus pelata Alankomaiden maajoukkueen sijaan Marokon maajoukkueessa, mikäli hän saa kutsun edustustehtäviin.


title: Ismaïl Aissati

text:
Aissati debytoi PSV:n ykkösjoukkueessa 28. elokuuta 2005 ottelussa Roda JC:tä vastaan.
19. lokakuuta 2005, 17-vuotiaana, Aissatista tuli kaikkien aikojen nuorin Mestarien liigassa pelannut alankomaalainen. Aikaisemmin ennätystä piti hallussaan Amsterdamin Ajaxia edustava Ryan Babel, joka pelasi myös Mestarien liigassa 17-vuotiaana, mutta noin kahdeksan kuukautta vanhempana.


title: Jack White

text: Jack White (John Anthony Gillis, s. 9. heinäkuuta 1975 Detroit, Michigan, Yhdysvallat) on The White Stripes -yhtyeen laulaja-kitaristi, minkä ohella hän on myös tuottaja sekä näyttelijä. Musiikkiinsa hän ottaa vaikutteita erityisesti vanhoilta country-blues-artisteilta, kuten Son Houselta.


title: Jack White

text: Jack White soittaa kitaraa ja laulaa The Raconteurs -yhtyeessä. Yhtye on julkaissut kaksi albumia: "Broken Boy Soldiers" ja "Consolers of the Lonely". Vuonna 2009 White perusti yhtyeen The Dead Weather, jossa hän soittaa rumpuja ja kitaraa sekä laulaa. Yhtye on tehnyt yhden albumin nimeltään "Horehound".


title: Jack White

text: Jack White tunnetaan kitaroista, jotka eivät ole valtavirrassa kovin suosittuja. The White Stripesissa White soitti punaista JB Hutto Montgomery Airlinea, joka on tehty lasikuidusta. The White Stripesin suosion myötä kitaran kysyntä kasvoi ja Eastwood alkoikin valmistaa kitarasta uusia puusta tehtyjä versioita.


title: Jack White

text: The Raconteursia varten Whitelle valmistettiin Gretsch Duo Jet-mallinen kitara, joka oli päällystetty kuparilevyillä. Kitarassa oli jokaista eri kytkintä ja säädintä kolme, koska White on hyvin kiinnostunut numerosta kolme. Kitara tunnetaan nimellä "Gretsch Triple Jet".


title: Jack White

text: The Dead Weatherissa White soittaa Gretsch Jupiter Thunderbird-mallista kitaraa.


title: Jack White

text: The White Stripesin jäsenet Jack ja Meg White kertovat olevansa sisaruksia, mutta todellisuudessa he olivat naimisissa. Pari erosi, mutta Gillis piti sukunimen White.


title: Jack White

text: Vuonna 2003 Whitella oli lyhyt, mutta paljon julkisuutta saanut suhde näyttelijä Renée Zellwegerin kanssa. White ja Zellweger tapasivat Päämääränä Cold Mountain -elokuvan kuvauksissa.


title: Jack White

text: 1. kesäkuuta 2005 Jack White meni naimisiin malli Karen Elsonin kanssa. Heillä on kaksi lasta Scarlett Teresa White (2. toukokuuta 2006) sekä Henry Lee White (7. elokuuta 2007).


title: Jack White

text: Valkokankaalla Jack White on esiintynyt elokuvassa "Päämääränä Cold Mountain", jossa hänellä oli merkittävä rooli pelimannina. Hän on myös vieraillut elokuvassa "Shine a Light".


title: Jack White

text:
Yhdessä Alicia Keysin kanssa White duetoi tunnuskappaleen nimeltä ""Another Way to Die"" James Bond -elokuvaan Quantum of Solace, jonka Suomen ensi-ilta oli
7. marraskuuta 2008. White on myös itse kirjoittanut ja tuottanut laulun. Laulu on ensimmäinen duetto Bond-elokuvien tunnusmusiikkina.


title: Jack White

text: Vuonna 2009 White esiintyi yhdessä Jimmy Pagen (The Yardbirds, Led Zeppelin) ja The Edgen (U2) kanssa elokuvassa It Might Get Loud, joka käsittelee sähkökitaran historiaa heidän aikakausinaan.


title: Aad Bak

text: Adrianus "Aad" Johannes Bak (18. heinäkuuta 1926 Rotterdam, Alankomaat – 16. tammikuuta 2009 Schiedam) oli alankomaalainen ammattilaisjalkapalloilija.


title: Aad Bak

text:
Bak aloitti uransa synnyinkaupunkinsa kakkosjoukkueessa Excelsior Rotterdamissa. Vuosina 1955-62 hän pelasi Feyenoordissa, jossa hän nappasi kaksi peräkkäistä Eredivisien voittoa, vuosina 1961 ja 1962.
Ainoan maaottelunsa Bak pelasi Alankomaiden maajoukkueessa vuonna 1956. Hän lopetti uransa 36-vuotiaana ja meni töihin kassanhoitajaksi alankomaalaiseen Amro-pankkiin.


title: Tuaregit

text: Tuaregit ( sekä joskus ja ) ovat läntisen Saharan alkuperäisasukkaita, berbereitä, jotka aikoinaan olivat alueen paimentolaisia. Vuosituhannen vaihteessa tuaregeja arveltiin olevan yhteensä noin 900 000 henkeä eri maissa. Pohjoiset tuaregit asuvat Saharan autiomaa-alueella, kun taas eteläiset yhteisöt asuvat aroilla ja savanneilla.


title: Tuaregit

text: Tuaregien historiallinen asuinalue ulottuu Etelä-Algeriasta Länsi-Libyaan ja Itä-Malista Pohjois-Nigeriin. Suuressa osassa näistä taregien perinteisistä alueista he ovat edelleen paikallista valtaväestöä. 1900-luvun loppupuolelta lähtien osa tuaregeista on myös muuttanut etenkin asuinalueidensa eteläosissa paikallisiin kaupunkikeskuksiin. Pieni määrä tuaregeja on myös muuttanut Ranskaan.


title: Tuaregit

text: Tuaregikansa jakaantuu lukuisiin laajoihin eri heimojen muodostamiin valaliittoihin, klaaneihin. Huomattavimpia näistä ovat pohjoisessa vaikuttavat "Ahaggar" (joskus myös "Hoggar") ja "Azjer" ("Ajjer"), sekä eteläiset Asben, Ifora, Itesen ("Kel Geres"), "Aulliminde" ja "Kel Tademaket".


title: Tuaregit

text: Tuaregit puhuvat "tamasheqin" kieltä. Nimitystä "tuareg" on käytetty jo 1400-luvun lopulta lähtien, mutta tuaregit kutsuvat itseään nimellä "Kel Tamasheq", "Kel Tamajaq" () ja "Imouhar", "Imuhagh", "Imazaghan" tai "Imashaghen" (). Tuaregit käyttävät kirjoitetussa kielessään yhä konsonantteihin perustuvaa "tifinagh"-kirjaimistoa, joka perustuu vanhaan libyalaiseen kirjoitustyyliin ja muinaiseen foinikialaisten aakkostoon.


title: Tuaregit

text: Tuaregit saivat nykyisin asuttamansa alueen hallintoonsa Mande-kuningaskuntien vetäytyessä alueelta 1590-luvulla hallittuaan aluetta ainakin viisi vuosisataa. Nykyisten Malin ja Nigerin alueen valtasivat marokkolaiset. Tuaregien eteläisen asuinalueen hallitsijoiksi nousivat marokkolaisvalloittajien jälkeläiskasti armat, jotka kuitenkin 1800-luvulle tultaessa olivat pakotettuja maksamaan veroa autiomaata ja kauppaa hallitseville tuaregipaimentolaisille. Pohjoisessa autiomaassa tuaregien perinteisenä elinkeinona oli kaupankäynti pitkiä karavaanireittejä pitkin, mutta myös karavaanien ja matkalaisten ryöstely. Etelässä pääelinkeino oli nautakarjan ja kameleiden kasvatus.


title: Tuaregit

text: Perinteinen tuaregiyhteiskunta oli feodaalinen, ja jakautui valtaa pitävään aatelistoon, papistoon, vasalleihin, käsityöläisiin ja alimpana työläisiin, jotka aikaisemmin olivat orjia. Antropologi Peter Fuchsin mukaan orjien kohtelu oli varsin lievää verrattuna instituution yleiseen historialliseen kuvaan. Orjia pidettiin kuitenkin vielä 1980-luvulla.


title: Tuaregit

text: Tärkein tuaregien symboli oli "tagelmust" eli litham, miesten käyttämä yleensä indigonsininen huivi, jonka saattoi kääntää suojaksi kasvojen eteen. Huivi esti limakalvoja kuivumasta aavikolla ja suojeli pöllyävältä hiekalta, sekä uskomusten mukaan myös pahoilta hengiltä. Miehet aloittivat tagelmustin käytön aikuistuttuaan.


title: Tuaregit

text: Saksalainen antropologi Peter Fuchs tutki tuaregeja ja asui heidän parissaan ensimmäisenä länsimaisena tutkijana 1950-luvun alussa. Fuchsin mukaan tuaregiyhteisöt ovat olleet matriarkaalisia Heimoneuvotteluissa ratkaiseva sana oli kuningassuvun vanhimmalla naisella; Fuchsin tutkimusten aikaan kyseinen henkilö oli silloisen kuninkaan äiti, aristokraattisen arvovaltainen jo 80-vuotias Demla ult Agamuk. Kuninkaan eli "Amenokalin" arvo ei ollut perinnöllinen, joskin kuninkaat valittiin aina korkeimman asteen aatelisten joukosta, "Tobol"-arvoisesta suvusta. Amenokalin kakkosmies oli "halifa", joka vastasi lähinnä pääministeriä. Halifaksi valittiin aina arvostettu soturi. Molemmat arvot olivat elinikäisiä. Molempien arvon tunnus oli kirkkaanpunainen harteille kiedottava viitta, jota tosin käytettiin vain viileänä vuodenaikana. Kuninkaan lisätunnus oli kookas, omaleimaisen äänen päästävä rumpu, "Tobol". Sitä hoiti ja käytti halifa. Näin siksi että tuaregit uskoivat ettei "Tobol"ia jonka kalvon oli asentanut voittamaton soturi voinut mitenkään vallata. Rumpua kuljetettiin kuninkaan mukana ja sotatilanteessa kuumimmat taistelut riehuivat sen ympärillä - jos vastapuoli sai rummun haltuunsa, kuningas menetti päänsä.


title: Tuaregit

text: Tuaregit viettivät vielä Fuchsin tutkimusten aikaan 1950-luvun alussa keskiajan minnelaulua muistuttavia nuorten naimattomien naisten järjestämiä lemmenlauluiltoja, "ahal"eja, joissa laulettiin lemmenlauluja ja kosiskeltiin. Perinteen mukaan kaikki miehet saivat osallistua näihin. Huolimatta islamilaisuudestaan tuaregit olivat Fuchsin mukaan yksiavioisia, eivätkä naiset olleet hunnutettuja. Halutessaan sekä mies, että nainen saattoivat ottaa avioeron.Fuchsin mukaan tuaregit olivat hyvin sosiaalisia. Jos lapsi jäi orvoksi, hänet otti huostaansa joku naisista jolla oli samanikäisiä lapsia.


title: Tuaregit

text:
Perinteinen tuaregien elämäntapa on pitkälti rikkoutunut 1970- ja 1980-luvulla aluetta haitanneiden kuivuusaikojen vuoksi, sekä Malissa ja Nigerissa vuosina 1973 ja 1985 tapahtuneiden tuaregikansaan kohdistuneiden etnisten väkivaltaisuuksien vuoksi. Tuolloin loppuivat edellytykset paimentolaisten perinteisesti harjoittamilta elinkeinoilta, karjanhoidolta ja kaupankäynniltä: tuaregien karja hävitettiin ja levottomuuksien vuoksi vanhoja kauppareittejä ei voinut käyttää. Tuaregien oli siirryttävä palkkatyöhön, rahatalouden piiriin. Työtä löytyi lähinnä naapurimaista, Libyasta ja Algeriasta. Vanha heimojärjestelmä murtui, joskin uusi tilanne ja ongelmat yhdistivät jotkin perinteisesti keskenään vihanpidossa olleet klaanit.
Muammar Gaddafi perusti 1980-luvun alussa Libyan Saharaan tuaregipakolaisille sotilaskoulutusleirejä itsenäisyystaistelua varten. Leireillä koulutettu tuaregien itsenäisyysliike MPA:n ("Mouvement Populaire de l’Azawad") kapinallisarmeija soti naapurimaissa Malissa ja Nigerissä 1980-luvulta lähtien. Malissa puhkesi vuonna 1990 diktatorisen presidentti Moussa Traoren hallintoa vastaan tuaregien kansannousu, joka aiheutti sisällissodan. Sotilasvallankaappaus syrjäytti Traoren ja nosti presidentiksi Alpha Oumar Konaren, mutta useat tuaregiryhmittymät jatkoivat taistelua, ja sota jatkui huolimatta rauhansopimuksista 1991 ja 1992. Mouvements et Fronts Unifiés de l'Azawad (MFUA) -vastarintaliikkeen alle keskittyneet tuaregiryhmät neuvottelivat Malin hallituksen kanssa asteittain toimeenpannun rauhansopimuksen, joka päätti sodan 27. maaliskuuta 1996. Sopimukseen kuului 7 000 tuaregikapinallisen palkkaaminen vakinaiseen armeijaan tai valtion virkaan, ja 120 000 pakolaisen pääsy takaisin kotiseudulleen. Nigerissä tuaregikapinalliset taistelevat yhä itsehallinnon puolesta.


title: Tuaregit

text: Vuonna 2008 Länsi-Afrikan tasavalta Niger myönsi 122 uraanikaivoslupaa maan pohjoisosaan tuaregien asuinalueille.


title: Simon & Garfunkel

text: Simon & Garfunkel oli yhdysvaltalaisten Paul Simonin ja Art Garfunkelin muodostama, suureen suosioon 1960-luvun loppupuoliskolla noussut folkrock-duo. Simon & Garfunkel julkaisi viisi studioalbumia vuosien 1964–1970 välillä ja saavutti kolme Yhdysvaltain singlelistan ykkössijaa. Duon hajottua vuoden 1970 jälkeen Simon ja Garfunkel ovat omien soolouriensa lomassa konsertoineet useasti yhdessä aina vuoteen 2010 asti.


title: Simon & Garfunkel

text: Duon musiikkia luonnehtivat kuoropoikamaiset harmoniat, helisevät akustiset ja sähköiset kitarat, Paul Simonin terävät sanoitukset ja huolellisesti tekemät sävelmät sekä Art Garfunkelin tenoriääni.


title: Simon & Garfunkel

text: Duon tunnetuimpia kappaleita ovat esimerkiksi ”Bridge over Troubled Water”, "Homeward Bound", "The Boxer", vanhasta sävelmästä tehty "El Condor Pasa", englantilaisesta balladista tehty ”Scarborough Fair” sekä ”Mrs. Robinson”.


title: Simon & Garfunkel

text: Paul Simon syntyi Newarkissa New Jerseyssä lokakuussa 1941 ja Art Garfunkel New Yorkissa kolme viikkoa myöhemmin. He kävivät samoja kouluja New Yorkissa, ja toisiinsa he tutustuivat yläasteen koulunäytelmän harjoituksissa vuonna 1953. Kumpikin oli kiinnostunut laulamisesta, ja pojat alkoivat harjoitella yhdessä ja nauhoittaa yhteislauluaan Garfunkelin kodin kellarissa vuonna 1954.


title: Simon & Garfunkel

text: Varhaisteini-ikäiset Simon ja Garfunkel esiintyivät ensimmäisen kerran julkisesti duona keväällä 1955 Parsonsin yläasteella, jossa he silloin opiskelivat viimeistä vuottaan. Seuraavana syksynä pojat menivät samaan lukioon, ja heidän musiikkitoveruutensa syveni. He jatkoivat esiintymisiä ja alkoivat myös kirjoittaa omia laulujaan, joista ensimmäinen oli nimeltään “The Girl for Me”. He tarjosivat kappaleitaan julkaistavaksi tärkeässä musiikkikeskuksessa Brill Buildingissä, mutta heidät torjuttiin.


title: Simon & Garfunkel

text: Keväällä 1957 Simon ja Garfunkel tekivät yhdessä doo-wop-tyylisen kappaleen “Hey, Schoolgirl”. Laulusta tuli suosittu poikien esiintymisissä heidän kotiseudullaan Queensissä. Kun pojat olivat käyneet studiossa äänittämässä kappaleesta demon, musiikkiagentti Sid Prosen tarjosi heille sopimusta. Pojat levyttivät kappaleen uudelleen taiteilijanimellä Tom & Jerry, jota he olivat käyttäneet itsestään aiemmin koulun tilaisuuksissa ja perhepiirissä. Ensisinglensä toiselle puolelle he tekivät kappaleen “Dancin’ Wild”. Marraskuussa 1957 julkaistu single sai radiossa soittoaikaa ja myi lopulta yli satatuhatta kappaletta sekä nousi Yhdysvaltain singlelistan sijalle 49. Duo pääsi myös esiintymään tunnettuun televisioshow’hun "American Bandstandiin". Tom & Jerryn seuraavat singlet eivät kuitenkaan myyneet ensisinglen tavoin, ja pojat suunnittelivatkin keskittyvänsä vastedes opintoihinsa ja jättävänsä musiikin vain harrastuksekseen.


title: Simon & Garfunkel

text: Valmistuttuaan lukiosta kesällä 1958 Simon ja Garfunkel jatkoivat opintojaan omilla tahoillaan yliopistossa. Simon ansaitsi rahaa kirjoittamalla ja äänittämällä demolevyjä tunnetuille artisteille. Hän levytti vuosina 1959–1962 omia singlejäänkin nimellä Jerry Landis, mutta ne eivät menestyneet. Myös Garfunkel teki aluksi jonkin verran omaa musiikkia nimellä Artie Garr. Sen jälkeen hän keskittyi opintoihinsa kunnes keskeytti ne ja lähti kiertämään Eurooppaa.


title: Simon & Garfunkel

text: Kaliforniaan asettunut Garfunkel palasi New Yorkiin syksyllä 1962 jatkamaan opintojaan. Hän tapasi siellä jälleen Simonin, ja he alkoivat taas tehdä musiikkia yhdessä. He olivat kumpikin kiinnostuneet suosioon tuolloin nousseesta folkmusiikista. Simon oli yhä kahden vaiheilla siinä, opiskelisiko lakimieheksi vai ryhtyisikö muusikoksi. Duo esiintyi New Yorkissa nimellä Kane & Garr, ja samalla Simon kirjoitti ja levytti omia folklaulujaan. Simon muutti joksikin aikaa Lontooseen vuoden 1963 lopulla. Palattuaan New Yorkiin hän teki Garfunkelin kanssa neljän laulun demonauhan. Kaksikko päätti myös alkaa käyttää duonsa nimenä oikeita sukunimiään, vaikka huvittavaksi koettu Garfunkel-nimi saikin monet luulemaan heitä koomikkopariksi.


title: Simon & Garfunkel

text: Simon & Garfunkel levytti esikoisalbuminsa "Wednesday Morning, 3 A.M." maaliskuussa 1964 Columbian studioilla. Akustisen folkalbumin kappaleista viisi oli Paul Simonin tekemiä. Duo ei ennen levyn ilmestymistä saman vuoden marraskuussa herättänyt Yhdysvalloissa paljonkaan huomiota, joten Simon matkusti jälleen Britanniaan. Hän esiintyi Lontoossa ja muualla maassa sekä kirjoitti ja levytti omia kappaleitaan. Duon esikoisalbumi myi aluksi vaatimattomasti. Simon kävi jälleen Englannissa ja nauhoitti siellä sooloalbumin, jonka monesta kappaleesta tuli Simon & Garfunkelin myöhempiä hittejä. Tehtyään viimeisen soolokiertueensa Britanniassa kesällä 1965 Simon palasi jälleen New Yorkiin.


title: Simon & Garfunkel

text: Columbia julkaisi Simon & Garfunkelin esikoisalbumin kappaleen “The Sound of Silence” sähköisenä folkrock-versiona syksyllä 1965. Single nousi tammikuussa 1966 Yhdysvaltain singlelistan ykköseksi ja teki duosta tunnetun. He alkoivat saada esiintymisiä ja konsertoivat etenkin viikonloppuisin collegejen kampuksilla. Tammikuussa julkaistu toinen albumi "Sounds of Silence" nousi Yhdysvalloissa listasijalle 21 ja Britanniassa sijalle 13.


title: Simon & Garfunkel

text: Duon kolmas albumi "Parsley, Sage, Rosemary and Thyme" (1966) oli edeltäjiinsä verrattuna yhtenäisempi, ja "Bookends" (1968) osoitti duon kasvavaa kypsyyttä. Menestyselokuvan "Miehuuskoe" (1967) soundtrackille alun perin tehty ”Mrs. Robinson” nousi koko vuosikymmenen suosituimpien kappaleiden joukkoon. Elokuvan suosio ja listakärkeen noussut soundtrack kasvattivat duon suosiota huomattavasti.


title: Simon & Garfunkel

text: Kesäkuussa 1967 duo esiintyi Montereyn kansainvälisellä popfestivaalilla. Duo esiintyi koko 1960-luvun ajan tavallisesti kahdestaan Simonin akustisen kitaran säestyksellä. Syksyn 1969 kiertueella he esiintyivät nelimiehisen yhtyeen kanssa.


title: Simon & Garfunkel

text: Simonin ja Garfunkelin välit huononivat 1960-luvun lopulle tultaessa. Simon koki rajoitukseksi saman työtoverin kanssa työskentelyn, ja Garfunkelia vaivasi lauluntekijä Simonin hallitseva asema duossa. Garfunkel oli myös aloittanut oman elokuvanäyttelijän uransa, joka vei aikaa musiikilta. Duon viimeinen albumi "Bridge over Troubled Water" (1970) nousi Yhdysvaltain listaykköseksi kymmenen viikon ajaksi.


title: Simon & Garfunkel

text: Duo lopetti toimintansa vuonna 1970 ja molemmat lähtivät soolouralle. Viimeisen yhteisen laulunsa ”My Little Town” he levyttivät vuonna 1975, ja kappale julkaistiin myös kummankin omalla sooloalbumilla.


title: Simon & Garfunkel

text: Kaksikko on lopettamisen jälkeenkin esiintynyt yhdessä useita kertoja. New Yorkin keskuspuiston konserttia syksyllä 1981 oli katsomassa noin puoli miljoonaa ihmistä. Seuraavana vuonna Simon ja Garfunkel levyttivät studiossa uusia kappaleita tarkoituksenaan julkaista duoalbumi. He tekivät myös yhteisen kiertueen. Yhteistyö ei kuitenkaan toiminut, ja Simon julkaisi kappaleet sooloalbuminaan ilman Garfunkelin äänittämiä lauluosuuksia.


title: Simon & Garfunkel

text: Duon jäähyväiskonsertti järjestettiin vuonna 2004, jolloin he esiintyivät -nimisellä kiertueella. Vuonna 2009 duo aloitti kuitenkin taas uuden kiertueen. Se keskeytettiin vuonna 2010 kun Garfunkel menetti äänensä. Garfunkel on sittemmin toipunut, mutta duo ei ole enää esiintynyt yhdessä. Vuonna 2016 antamassaan haastattelussa Simon toteaa: "teimme kaksi isoa paluukiertuetta ja se oli siinä", hän vielä lisää ettei enää nauti Garfunkelin kanssa esiintymisestä joten "se ei tule enää koskaan tapahtumaan."


title: Simon & Garfunkel

text: Lauluduon levytyksissä ykköslaulajana toimi pääsääntöisesti Paul Simon, mutta kappaleilla ”April Come She Will” (1966), ”For Emily, Whenever I May Find Her” (1966) ja ”Bridge Over Troubled Water” (1970) Art Garfunkel laulaa yksinään. Laulussa ”Scarborough Fair” (1966) molemmilla on oma osansa, he laulavat eri säkeistöjä päällekkäin.


title: Simon & Garfunkel

text: Vuonna 2004 musiikkiaikakauslehti Rolling Stone sijoitti Simon & Garfunkelin 40:nneksi sadan parhaan artistin listalla. Duo on myös valittu Rock and Roll Hall of Fameen ja Long Island Music Hall of Fameen (2007).Kappaleet "The Sound of Silence", "Mrs. Robinson" sekä "Bridge Over Troubled Water" ovat yltäneet listaykkösiksi.


title: Frank van Eijs

text: Frank van Eijs (s. 2. marraskuuta 1971) on alankomaalainen jalkapalloilija, joka edustaa Uuden-Seelannin pääsarjassa, Hyundai A-Liigassa, pelaavaa New Zealand Knightsia. Van Eijsin pelipaikka on keskuspuolustaja.


title: Frank van Eijs

text: Uransa aikana 185 senttimetriä pitkä van Eijs on pelannut kolmella mantereella ja seitsemässä maassa.


/dev/null on Unix-tyyppisissä käyttöjärjestelmissä erikoistiedosto, joka poistaa kaiken sinne siirretyn datan, eikä välitä mitään tietoa sitä lukevalle prosessille.


/dev/null käyttötarkoitus on yleensä prosessin virheellisen ulostulon tai tiedoston sisällön hävittäminen. Termiä käytetään myös joskus tietotekniikkapiireissä kielikuvana kuten "Kaikki palaute ohjataan /dev/nulliin".


Vastaavanlainen tekniikka nollalaitteelle on muun muassa NUL: (CP/M sekä DOS ja Windows), NIL: (Amiga) ja \Device\Null (Windows NT sekä sen seuraajat).


title: Virheellinen analogia

text: Virheellinen analogia tarkoittaa argumentaatiovirheenä kahden yhteismitattoman asian rinnastamista. Kahden käsitteen, objektin tai tapahtuman (A ja B) analogia merkitsee sitä, että niillä on jokin yhteinen kvaliteetti (laadullinen suure) X. Premissinä on siis, että sekä A:lla on oltava kvaliteetti X että B:llä kvaliteetti X. Virheellisessä analogiassa A:lla ja B:llä ei kuitenkaan ole yhteistä kvaliteettia, vaan vain pelkkä yhteinen assosiaatio. Yleinen muoto on:Toinen muoto virheellisestä analogiasta on:Virheellisen analogian tavat yhdistyvät argumentissa, josta käytetään englanninkielistä apples and oranges -nimitystä. Siinä verrataan omenoita ja appelsiineja toisiinsa, vaikka kyse on eri hedelmistä. Tämän yleinen kaava on:


title: Salomonsaarten lippu

text: Salomonsaarten lippu otettiin virallisesti käyttöön 18. marraskuuta 1977 suunnittelukilpailun ja perusteellisen parlamenttiväittelyn jälkeen. Salomosaarten lipusta kiisteltiin pitkään, mutta myöhemmin se hyväksyttiin kansalliseksi tunnukseksi. Sen viisi tähteä kuvaavat eri maakuntia. Vaikka maakuntajako on sittemmin muuttunut, lippuun ei ole lisätty tähtiä. Sininen väri kuvaa saaria ympäröivää valtamerta ja vihreä rehevää maata. Keltainen viiva kuvaa auringonpaistetta.


title: Hermann Maier

text: Hermann Maier (s. 7. joulukuuta 1972 Altenmarkt im Pongau, Itävalta) on itävaltalainen uransa lopettanut alppihiihtäjä ja yksi lajinsa menestyneimpiä. Hän on voittanut alppihiihdon maailmancupin neljä kertaa (1998, 2000, 2001 ja 2004), kaksi olympiakultaa (molemmat 1998) ja kolme lajin maailmanmestaruutta (kaksi 1999 ja yksi 2005). Lisäksi Maier on voittanut Ingemar Stenmarkin ja Marcel Hirscherin jälkeen miesalppihiihtäjistä eniten alppihiihdon maailmancupin osakilpailuita (yhteensä 54 kappaletta). Maierista on käytetty erityisesti hänen uransa huippuhetkillä lempinimeä "Herminaattori", mikä viittaa terminatoriin.


title: Hermann Maier

text: Maier joutui vakavaan moottoripyöräonnettomuuteen vuonna 2001.


title: Hermann Maier

text: Maier ilmoitti lopettavansa uransa lokakuussa 2009.


title: Karnak

text: Karnak on egyptiläinen paikkakunta ja se oli joskus osa Thebaa, Egyptin uuden valtakunnan aikaista pääkaupunkia. Se sijaitsee noin 3 km Luxorin temppelistä pohjoiseen.


title: Karnak

text: Karnakin temppeli oli useiden vuosisatojen ajan muinaisen Egyptin uskonnollinen keskus, johon jokainen faarao teki omat lisärakennuksensa tai muutoksensa. Se oli Amon-kultin päätemppeli, mutta siellä palvottiin muitakin jumalia ja jumalattaria. Karnakin temppelialue on maailman suurin, jopa 48 hehtaarin kokoinen.


title: Metaforaan vetoaminen

text: Metaforaan vetoaminen argumentaatiovirheenä tarkoittaa argumentointia asiaan liittyvällä metaforalla. Yleisessä muodossaan metaforaan vetoaminen tapahtuu seuraavasti:Esimerkki:


title: Metaforaan vetoaminen

text: Tässä argumentaatiossa metaforana on ”Jussi (A) on aasi (B')”; aasi ("Equus asinis") on yleinen metafora yksinkertaisesta ja typerästä ihmisestä. Argumentin C (pitkäkorvaisuus) premissinä on ”kaikki "Equus asinis" -lajin edustajat” (B)), ei suinkaan ”kaikki typerät ja yksinkertaiset ihmiset (B')”. Argumentti olisi kuitenkin pätevä, mikäli kyseessä todellakin olisi Jussi-niminen "Equus asinis" -lajin yksilö (A) eikä ”aasi” olisi pelkkä metafora-attribuutti ihmiselle.


title: Wednesday Morning, 3 A.M.

text: Wednesday Morning, 3 A.M. on yhdysvaltalaisduo Simon & Garfunkelin esikoisalbumi, joka julkaistiin 19. lokakuuta 1964. Se löysi kuulijakuntansa viiveellä, kun John F. Kennedyn murhalle omistetusta kappaleesta "The Sound of Silence" tehtiin alkuperäistä sähköisempi versio vuonna 1965. Kappaleesta tuli Simon & Garfunkelin läpimurtohitti. Albumin uusi painos vuonna 1966 oli menestys, ja se nousi parhaimmillaan Billboard-listan 30. sijalle.


title: Manolo Blahnik

text: Manolo Blahnik (27. marraskuuta 1942) on espanjalainen muoti- ja kenkäsuunnittelija.


title: Manolo Blahnik

text: Blahnik syntyi Santa Cruzissa Kanariansaarilla tšekkiläiselle isälle ja espanjalaiselle äidille. Hän kasvoi banaanimaatilalla. Blahnik valmistui Geneven yliopistosta 1965 opiskeltuaan kirjallisuutta ja lähti Pariisiin opiskelemaan taidetta. 1970 Blahnik muutti Lontooseen, jossa 1973 hän avasi ensimmäisen liikkeensä.


title: Manolo Blahnik

text: Blahnikin suunnittelemille kengille on tyypillistä piikkikorot, jotka saattavat olla jopa 15 cm korkeat, sekä pramea koristelu. Ne maksavat keskimäärin noin 600 euroa. Suosittu televisiosarja "Sinkkuelämää" nosti Blahnikin kengät julkisuuteen, sillä lähes joka jaksossa sarjan päähenkilöt joko käyttivät, mainitsivat tai ihastelivat Blahnikin kenkiä eli "Manoloita".


title: Geneettinen virhepäätelmä

text:
Geneettinen virhepäätelmä on argumentaatiovirhe, jossa asian oletetusta alkuperästä tehdään arvo sinänsä. Tällöin päättely perustuu asian alkuperän luotettavuuden eikä asian itsensä arviointiin.
Geneettisen virhepäätelmän kaava on seuraava:


title: Geneettinen virhepäätelmä

text: Esimerkki geneettisestä virhepäätelmästä:


title: Geneettinen virhepäätelmä

text: "Minut on kasvatettu uskomaan jumalaan. Koska vanhempani sanovat, että jumala on olemassa, jumalan täytyy olla olemassa."


title: Geneettinen virhepäätelmä

text: "Minut on kasvatettu uskomaan jumalaan. Koska nyt epäilen vanhempiani, ei jumalakaan todennäköisesti ole olemassa."


title: Geneettinen virhepäätelmä

text: On kuitenkin huomattava, että joissain tapauksissa väitteen alkuperä on oleellinen sen totuusarvoa selvitettäessä. Väite voi olla esimerkiksi peräisin alan asiantuntijalta, jolloin se voi hyvinkin olla totta.


title: Kreikkalainen keittiö

text: Kreikkalainen keittiö on maantieteellisistä ja historiallisista syistä tyypillisen välimerellinen. Vaikutteita on tullut muiden muassa Turkista ja kauempaakin idästä, muualta Balkanilta sekä Italiasta. Kreikkalainen ruoka on yleensä konstailematonta ja perustuu tuoreisiin ja hyvälaatuisiin raaka-aineisiin, neitsytoliiviöljyn runsaaseen käyttöön ja paikallisiin yrtteihin.


title: Kreikkalainen keittiö

text: Kreikkalainen keittiö on yhteinen kreikkalaisille alueille, ennen kaikkea Kreikalle ja Kyprokselle. Ruoissa ja resepteissä on kuitenkin paikallista vaihtelua. Siirtolaisten mukana kreikkalainen keittiö on levinnyt eri puolille maailmaa, kuten muun muassa Yhdysvaltoihin. Kreikkalaiset ruoat ovat levinneet eri puolille myös Kreikassa käyneiden lukuisten matkailijoiden ansiosta, näiden tutustuttua ruokiin matkoillaan. Kreikkalainen keittiö tunnetaan muun muassa musakasta, suvlakista ja kreikkalaisesta salaatista.


title: Kreikkalainen keittiö

text: Antiikin kreikkalainen ruoka oli yleensä yksinkertaista, mikä oli seurausta alueen karuista maanviljelyolosuhteista. Kreikkalaisen keittiön keskeisimpiä ruoka-aineita olivat viljat, kasvikset, oliiviöljy ja viini.


title: Kreikkalainen keittiö

text: Ruoat ja ruokatavat vaihtelivat luonnollisesti alueittain, eri aikoina sekä vaurauden mukaan. Köyhien ruoka oli luonnollisesti yksinkertaisempaa, kun taas rikkaammat saattoivat syödä hyvin ja jopa ylellisesti. Maanviljely oli aina epävarmaa ja vaati paljon työtä. Ainoastaan kaikkein rikkaimpien ei koskaan tarvinnut työskennellä ruokansa eteen. Perusruokaa olivat leipä ja muut viljatuotteet sekä pavut ja muut kasvikset. Arvostetuimpia ruokia olivat kalaruoat. Lihaa syötiin suhteellisen vähän ja käytännössä aina uhrattuna osana uskonnollisia juhlia. Monet ruoka-aineet, kuten viljat, oliiviöljy ja viini, olivat merkittäviä kauppatavaroita.


title: Kreikkalainen keittiö

text: Keskiajan ja osmanivallan aikana kreikkalainen ruokakulttuuri sai vaikutteita arabeilta ja osmaniturkkilaisilta, Venetsiasta ja muualta Italiasta sekä slaaveilta ja muualta Balkanilta. Monet kreikkalaisten ruokien nimet ovat peräisin näistä kulttuureista ja kielistä.


title: Kreikkalainen keittiö

text: 1500–1800-luvuilla kreikkalainen keittiö on saanut lukuisia uusia ruoka-aineita, joista on tullut oleellinen osa monia ruokalajeja, kuten tomaatit, peruna ja riisi. Tavallinen kansa söi pitkään yksinkertaisesti ja kasvispainotteisesti. Monet perinteisinä kreikkalaisen keittiön ruokina pidetyt ruokalajit, kuten esimerkiksi musaka, ovat syntyneet tai vakiintuneet nykyisin tunnettuun muotoonsa vasta 1900-luvulla, kun läntisestä ja erityisesti ranskalaisesta keittiöstä mallia ottaneet kokit ovat luoneet ruokalajeja Kreikan yläluokalle. Vähitellen vaikutteet levisivät laajempiin kansankerroksiin. Erityisen vaikutusvaltainen oli Nikólaos Tselementésin keittokirja.


title: Kreikkalainen keittiö

text: Viime vuosikymmeninä kreikkalaista keittiötä ovat kehittäneet uudet, usein ulkomailla oppinsa saaneet sukupolvet, jotka ovat pyrkineet tulkitsemaan perinteisiä reseptejä uudella modernilla tavalla ja luomaan kokonaan uusia reseptejä perinteisistä kreikkalaisista ruoka-aineista.


title: Kreikkalainen keittiö

text: Kreikan ruoka on erittäin monipuolista. Ruoanlaitossa käytetään paljon kreikkalaista oliiviöljyä, joka on lähes aina neitsytoliiviöljyä. Perinteisesti kreikkalainen ruoka on painottunut kasviksiin. Tärkeimmät kasvikset kreikkalaisessa keittiössä ovat tomaatit, munakoisot, okrat, perunat, sipulit sekä pavut. Nykyisin ruoissa käytetään runsaasti sian, lampaan ja kananlihaa, kuten myös nautaa. Monenlaiset merenelävät, kuten erilaiset kalat, mustekalat sekä simpukat, ovat myös iso osa kreikkalaista keittiötä. Kreikkalaiset juustot ovat myös merkittävä osa ruoanlaitossa, tyypillisimpiä juustoja ovat feta, halloumi, kasseri sekä mizithra. Juustojen lisäksi maitotuotteista käytetään erityisesti jogurttia. Hunajaa käytetään paljon varsinkin jälkiruuissa. Filo-taikinaa käytetään melkeinpä kaikissa leivonnaisissa, kuten piirakoissa. Maustamisessa ovat keskeisiä erilaiset yrtit, kuten oregano, timjami, minttu ja rosmariini. Lähes jokaiseen ateriaan kuuluu yleensä leipä. Viiniä ja muita alkoholijuomia käytetään kohtuudella, yleensä ruokailun yhteydessä.


title: Kreikkalainen keittiö

text: Kreikassa ulkona ja yhdessä perheen tai tuttavien kanssa syöminen ja ruoan jakaminen ovat yhtä oleellisia osia ruokakulttuuria kuin itse ruoka. Ateriat kestävät pitkään, ja alkavat usein yhdessä jaetuilla mezé- eli alkupalalautasilla (monikossa "mezédes"). Lounaisaika on yleensä noin klo 12–15 ja päivällisaika klo 20 jälkeen. Ravintoloita on useita tyyppejä. Varsinaiset ravintolat ("estiatório") ovat usein länsimaisempia, tavernat ("tavérna") perinteisempiä kreikkalaisia ravintoloita. Kalaravintolat ("psarotavérna") ovat keskittyneet kalaruokiin, grilliravintolat ("psistariá") grillattuun ruokaan. Kreikkalaiset syövät harvemmin jälkiruokaa heti aterian jälkeen, tai jälkiruokana toimivat lähinnä hedelmät; leivonnaisia ja muita makeita ruokia syödään usein erikseen. Ulkona syöminen ja grillaaminen kuuluu erityisesti pääsiäiseen ja suuriin kyläjuhliin ("panigýri").


title: Kreikkalainen keittiö

text: Perinteinen kreikkalainen ruoka on hyvin terveellistä, ja sitä pidetään koko terveellisyydestään tunnetun Välimeren ruokavalion alkuversiona. Ruokavaliolla on tutkitusti useita terveysvaikutuksia, ja sen on todettu pidentävän elinikää sekä vähentävän sydäntauteja ja useiden syöpätyyppien esiintymistä. Terveellisyyteen vaikuttavat positiivisesti sekä hyvä ravintoaineiden jakauma että raaka-aineiden puhtaus ja laatu. Ruoka on perinteisesti ollut kasvispainotteista, lihaa on syöty suhteellisen vähän, ja runsas oliiviöljyn käyttö lisää ruoan terveellisyyttä.


title: Kreikkalainen keittiö

text: Kreikassa alkuperäistä kreikkalaista ruokavaliota noudatetaan kuitenkin nykyään yhä vähemmän, mikä pätee Välimeren ruokavalion noudattamiseen yleisemminkin Välimeren alueella, kun ihmisten ruokatottumukset ovat länsimaistuneet. Ihmiset syövät yhä vähemmän kasviksia ja enemmän vaaleaa viljaa, punaista lihaa ja rasvaisia maitovalmisteita. On todettu, että kreikkalainen ruokavalio toteutuu nykyään parhaiten vielä Kreetalla ja sielläkin vain joissakin osin.


title: Kreikkalainen keittiö

text: Tyypillisiä kreikkalaisia alkuruokia (ορεκτικά, "orektiká") ovat:Alkupaloja tilataan usein useiden ruokalajien lajitelmina (ποικιλία, "poikilía", lausutaan ”pikilia”). Alkuruokien kanssa voidaan nauttia lasillinen ouzoa eli kreikkalaista anisviinaa, kiihottamaan ruokahalua.


title: Kreikkalainen keittiö

text: Kreikkalaisia keittoruokia (σούπα, "soúpa") ovat muun muassa:Kreikkalaisia pääruokia (κύρια πιάτα, "kýria piáta") ovat muun muassa:Pääruokien kanssa lisukkeina ovat tavallisimmin riisi, paistetut perunat ja kasvikset sekä horta.


title: Kreikkalainen keittiö

text: Kreikkalaisia jälkiruokia (γλυκά, "glyká") ovat muun muassa:Ouzoa tarjotaan myös jälkiruualla, koska se edistää ruuansulatusta ja rauhoittaa vatsaa.Kreikan viinikulttuuri on nykyisin melko vaatimatonta verrattuna antiikin kreikkalaiseen viinikulttuuriin, josta koko viinikulttuurimme sai alkunsa kolme tuhatta vuotta sitten. Kreikan viinialueet ovat suhteellisen pieniä, ja kuivan ja kuuman ilmaston vuoksi viinitarhat on yleensä sijoitettu pohjoisrinteisiin. Maan tärkeimmät viinialueet sijaitsevat maan pohjoisosissa, kuten Náousassa, missä tehdään tynnyrikypsytettyjä punaviinejä. Etelän Neméan seudun punaviinit ovat myös tunnettuja samoin kuin Patraksen väkevät viinit. Kreikan rypälelajikkeet ovat yleensä paikallisia, joita muualla maailmassa ei käytetä. Näitä ovat vaaleat Asýrtiko, Rodítis ja Rompóla (Robóla) sekä tummat Agiorgítiko, Limnió, Mandilariá, Xinómavro ja Mavrodáfni. Myös Muscatia käytetään. Kreikan erikoisuus on koko maan alueella valmistettava pihkalla maustettu valkoviini retsína. Se on ainoa eurooppalainen mieto rypäleviini, jota saa maustaa.


title: Kiinalainen keittiö

text: Kiinalainen keittiö syntyi Kiinan eri osissa ja on sieltä levinnyt ympäri maailmaa, myös länsimaihin.


title: Kiinalainen keittiö

text: Kiinalainen keittiö sisältää paljon riisiä. Monilla alueilla etenkin Pohjois-Kiinassa vehnäpohjaiset tuotteet, kuten nuudelit, ovat kuitenkin yleisempiä. Kiinalainen ateria koostuu tyypillisesti kahdesta osasta: hiilihydraattipitoisesta pääruoasta, kuten riisistä tai nuudeleista, sekä sen lisukkeesta, joka sisältää yleensä kasviksia, kalaa tai nautaa.


title: Kiinalainen keittiö

text: Ruokailussa käytetään yleensä syömäpuikkoja, keittojen syömisessä lusikkaa. Perinteisesti veitsen ja haarukan käyttöä on pidetty barbaarisena, koska näiden välineiden katsotaan muistuttavan aseita. Ruoka on tämän vuoksi usein pilkottu valmiiksi sopiviksi pieniksi paloiksi. Kala tarjotaan usein kuitenkin kokonaisena, josta aterioijat ottavat paloja puikoillaan.


title: Kiinalainen keittiö

text: Kiinalainen ruokakulttuuri voidaan jakaa karkeasti neljään osaan, joita usein nimitetään alueiden keskeisten kaupunkien tai maakuntien mukaan :


title: Kiinalainen keittiö

text: Kantonissa sanotaan "syötävä on kaikkea, mikä liikkuu". Eräs alueen tunnetuimmista ruokalajeista on nimeltään "Lohikäärme taistelee tiikerin kanssa", jonka pääraaka-aineet ovat kissa ja käärme. Kantonin kaupunkiin keskittyneet liikeyritykset pyydystävät jopa 10 000 kissaa eri puolilta Kiinaa, joista maksetaan keskimäärin 1,50$ kappaleelta. Viime vuosina kissan syömisestä on kuitenkin tullut sosiaalisesti arveluttavaa monille, erityisesti länsimaalaistuneille keskiluokkaisille kiinalaisille.


title: Japanilainen keittiö

text: Japanilainen keittiö käsittää Japanin perinteisen ruokakulttuurin vaiheet ennen kansallisen eristyneisyyden vaiheen loppua 1868 sekä sen jälkeen kehittyneen uudemman ruokakulttuurin. Viimeisimmän vuosisadan aikana arkiruoka on monipuolistunut ja ottanut runsaasti vaikutteita länsimaisista ruokakulttuureista. Tämä näkyy esimerkiksi ravintola- ja pikaruoissa, kuten maustepussin kanssa yksittäispakatuissa nuudeleissa, jotka ovat levinneet maailmalle ja Suomeen saakka.